Abaana ba Katonda n’abawala b'abantu abogerwako mu Oluberyeberye 6:1-4 be baani?\nOluberyeberye 6:1-4 lwelunyiri olwogera ku baana ba Katonda n’ebawala b’abantu. Wabaddewo ebigambo bingi ku abaana ba Katonda be baani era lwaki abaana bebazzala bwe begatta n ‘abaana b’bantu baali bantu bawanvu era nga bawagguufu. (Ekigambo abanefirimu kyekiteegeza).\nEntegeera essatu enkulu ku nsonga ezikwata ku nfanaana y’abaana ba Katonda zezino wamanga;\n1)\tBaali bamalayika abagwa\n2)\tBaali bafuzi ab’amanyi ab’abantu\n3)\tBantu baana ba Seezi abawasa abali batya Katonda abawasa abaana ba abaana ba Kayini abali batatya Katonda.\nEkiwa ensonga esooka obuzito y’ensonga nti mu ndagaano enkadde, “abaana ba Katonda” baali bategeeza bamalayika (Yobu 1:6; 2:1; 38:7). Ekizibu ekili ku nsonga eno kili mu Matayo 22:30 wetulaba nga bamalayika bali tewasa. Bayibuli tetuwa nsonga kukkiriza nti bamalayika bassaja oba bakazi oba nti basobola okuzaala.\nObunafu obuli ku nsonga ey’okubiri n’eyokusatu eri nti abasajja babulijjo bwebawasa abakazi ababulijo tekiwa nsonga yakuzaala bantu “banene” oba “bannaggwano abaasooka edda,” “abantu abaayatiikirira”. Era lwaki Katonda asalawo okuleeta amataba kunsi(Oluberyeberye 6:5-7) nga Katonda tagaananga bassajja bamanyi oba baana ba Seezi kuwasa bawala b’abantu ababulijjo oba abaana ba Kayini. Omusango oguli mu Oluberyeberye 6:5-7 gukwatagana nekyo ekyatukawo mu Oluberyeberye 6:1-4. Ekive kyali ku bamalayika abaagwa okuwasa bawala b’abantu era ekyo kiwa ensonga osanga lwaki Katonda yanyiiga era nabasalira omusango.\nNga bwetwalabye okusooka, obunafu obuli mu nsonga esooka buli mu Matayo 22:30 era egamba “ Kubanga mu kuzuukira tebawasa, so tebafumbirwa, naye bali nga bamalayika mu ggulu.” Wabula ekyawandikibwa tekigamba nti bamalayika tebasobola kuwasa, wabula kigamba nti Bamalayika tebawasa. Ekyokubiri, Matayo 22:30 eyogera ku “Bamalayika abali mu gulu,” Tekyogera ku bamalayika abatafaayo ku nteekateeka ya Katonda eri obutonde mungeri yemu nga tebalwana okutataganya enteekateeka za Katonda. Olw’okuba ba malayika ba Katonda tebawasa, oba okwegatta mu mukwano tekitegeza nti Sitaani ne zi dayimooni ze nazo tezizaala oba okwegatta n’abantu.\nEnsonga esooka yesobola okuba nga ntuufu. Ddala kyekontana okungamba nti bamalayika tebalina kikula ng’ekyabantu(Bakazi oba bassajja) ate nogamba nti “abaana ba Katonda” baali bamaliya abagwa abegatta ne bawala b’abantu okuzaala abanefirimu. Wabula, newankubadde bamalayika myoyo, (Abaebbulaniya 1:14), basobola okubika eri abantu mu buliwo (Makko 16:5). Abassaja ba Sodomu ne Gomola bayagala okwegatta nebamalayika abaali ne Lotti (Oluberyeberye 19:1-5). Kisobola okuba bamalayika baali basobola okufuna omubiri okutuuka ku kigera eky’okufuna ekikula ng’eky’abantu era n’okuzaala. Lwaki bamalayika abagwa tebakyakikola mu naku zino?. Kirabika Kirabika Katonda yasiba bamaliya abakola ekikolwa kino nekiremesa bamalayika okuddamu okukikola. (nga bwekyawandiikibwa mu Yudda 6). Abavunuuzi abaebbulaniya abasooka n’ebyawandiikibwa ebipokurifa nabyo biwagira enzivula egamba nti “abaana ba Katonda” baali baana ba Katonda nga bwekyawandiikibwa mu Luberyeberye 6:1-4. Kino tekigalawo kuwakanya kwonna oba kukuba birowoozo ku nsonga eno. Wabula, enzivunuula egamba nti Oluberyebrye 6:1-4 eyogera ku bamalayika abagwa abagetta mu nsonga z’omukwano n’abawala b’abantu ewagirwa, ebyafaayo, amakalu agawamu ag’ebyawandiikibwa, n’amateeka g’ennimi.


Mariam andabizza ku laavu eya nnamaddala\nSipiika Nelson Kawalya akuutidde baminisita ba Buganda abaal... 3 hours agoAbali mu ntobazzi be balabe baffe 6 hours agoEjjoogo: Kitende S.S emezze Zana mu fayinolo ya Copa Cocacol... 6 hours agoKamuswaga ajaguza emyaka 9 ng’alamula 6 hours agoKamuswaga ajaguza emyaka 9 ng’alamula 6 hours agoBasabye Minisita agobe Loodi Meeya 6 hours agoGavumenti yeeyamye okukolagana ne Katikkiro Mayiga 6 hours ago'Mukyala wange emiggo gy’ankuba gingobye awaka' 6 hours agoNnamukadde aleppuka na gwa kutigaatiga bwana buto 6 hours agoOmusuubuzi afeze owa ‘Mobile Money’ 1 day ago\nMariam andabizza ku laavu eya nnamaddala Jul 12, 2012 Yiga\nLAAVU nga yakulinnye ku mutwe ekwerabiza buli kimuekiri ku nsi. Mariam andaze laavu gye nnali sifunangako era bangi\nbagamba nti omukwano gwe tulina gujja kukka naye mbakakasa nti tegujja.\nNze Ubedi Yiga, mbeera Makerere. Mwana muwala ono namufunira mu kiseera nga ndi mu bwetaavu bwa kufuna mubeezi. Kino kyantwalira obudde nga nneetegereza abantu abenjawulo okutuusa Allah lwe yandeetera mwana ono afudde obulamu bwange eky’omugaso. Mariam muwala alina empisa, tuteeseganya bulungi, anjagala era mu butuufu ndaba nga ye mukyala alina okunzaalira abaana bange. Siyinza kwejjusa kino Allah kye yangemmulira kuba mu butuufu andaze kye bayita laavu eyannamaddala.


Bukedde Online - Abazadde muyambe ku Gavumenti mu kusomesa abaana\nAbazadde muyambe ku Gavumenti mu kusomesa abaana\nLandiroodi awambye eby’omu nnyumba lwa butamusasula...\nAbazadde b'e Mukono muyambeko Gavumenti mu masomero gaayo musobole okusitula ebyenjigiriza mu disitulikiti\nSsenyonga ng'aliko ensonga z'annyonnyola mu lukiiko\nSsentebe wa Disitulikiti y’e Mukono awadde abazadde obukodyo bw’okuweerera abaana baabwe. Ssentebe Andrew Ssenyonga, yagambye abazadde bafuuke ba maneja, Katonda abeere Dayirekita nga mu kino basooka ne bamwanjulira kye baagala abaana baabwe batuukeko olwo bo basigale nga bakola n’obutanyooma mirimu ng’eno bwe basaba Katonda okubawa ssente ezinaatuukiriza kye baagala abaana baabwe bafuuke.\n“Ekiremesezza abazadde okuweerera abaana okutuuka ku ddala lye baagala kukola Malala ne beefuula buli kimu nga bamaneja ate badayirekita. Mmwe mukole olukalala lw’ebintu bye mwagala nga bamaneja olwo Dayirekita Katonda y’ajja okubawa ssente z’ebyetaago”, ssentebe Ssenyonga bwe yafalaasidde abazadde.\nYayongeddeko nti, okubeera ne ssente si kwe kuweerera omwana wabula weggyamu malala n’okukola nga bwe weekwasa Katonda olwo otuuke ku buwanguzi.\nYabadde ku ssomero lya St. Joseph PS mu lukiiko olwayitiddwa akulira abalambuzi b’amasomero e Mukono, Rashid Kikomeko omwabadde abasomesa, obukiiko obugaddukanya ne bannabyabufuzi nga batema empenda z’okutumbula ebyenjigiriza mu Disitulikiti yaabwe.\nKikomeko yasabye abazadde okukolaganira awamu n’amasomesa bayambeko ku Gavumenti mu masomero gaayo naddala okuzimba kaabuyonjo n’akabatema nti teri ssente, okuggyako ez’okuzimba ebibiina n’okugula ebikozesebwa mu kusoma.\nSt. Joseph PS,


Bukedde Online - Poliisi ezudde ekifo we batemera bodaboda enzibe e Katwe\nEyakubibwa abasomesa yeetaaga bukadde okumulongoosa...\nABASUUBUZI ba sipeeya wa pikipiki e Katwe basattidde poliisi bwe yabazinduukirizza n'efunza amaduuka gaabwe mwe yakwatidde pikipiki ne sipeeya waazo ebigambibwa okubeera ebibbe.\nEzimu ku nnamba puleeti za pikipiki ezabbibwa ku bannyinizo.\nEkikwekweto kino kyakoleddwa ku Lwokutaano nga poliisi y'e Katwe yali yatemezebwako abantu ab'enjawulo abaalumiriza nga bwe waliwo pikipiki ezitemebwa sipeeya n'endala nga zikyusibwa ebiwandiiko n'okufuuyirwa langi oluvannyuma ne zitundibwa mu bitundu by'eggwanga eby'enjawulo.\nAmyuka omwogezi wa poliisi mu Kampala n'emiriraano, Luke Owoyesigyire yagambye nti poliisi yatemezebwako wiiki bbiri eziyise nga bwe waliwo abatema pikipiki e Katwe mu Wansanso zooni okuliraana ekizimbe kya Muganzirwazza n'okuzikyusa ebizikwatako ne baddamu okuzitunda.\n"Twasazeewo okukola ekikwekweto e Katwe mu Wansanso zooni kuba twafunye amawulire nti waliwo pikipiki eziteeberezebwa okubeera enzibe ze batema sipeeya ne baddamu okuzitunda era tuzudde ebintu bingi omuli ne nnamba puleeti nga be baasanze nazo tebasobola kunnyonnyola ngeri gye baazifuna.\nYagambye nti abaserikale baazudde ebintu eby'enjawulo omuli nnamba puleeti za pikipiki ng'ezimu zabbiddwa oluvannyuma ne bazisuula mu kaabuyonjo e Busabala n'ennyondo ezigambibwa okukozesebwa okukuba abavuzi ba pikipiki.\nYategeezezza nti poliisi yafunye obujulizi nti mu zooni ya Wansanso we watuukira pikipiki enzibe kuba waliwo ababbi baazo abaakwatibwa ne ku Arua Park mu Kampala wakati ne bakkiriza nti babbi.\nPoliisi yakoze ebikwekweto munaana n'okuzuula pikipiki ezisoba mu 20 eziteeberezebwa okubeera enzibe.\nPikipiki ezaazuuliddwa waliwo abantu abaagenze ku poliisi e Katwe ne babaako ze basongako nti zaabwe.\nHuzairu Lutaaya yazudde nnamba ya pikipiki ye UEB 823Y nga pikipiki baagimubbirako Kawempe ku muzikiti gye yali agenze okusaala nga June 24, 2019 n'aggulawo omusango oguli ku fayiro nnamba SD: 59/24/06/2019 ku poliisi e Kawempe.\nKu Lwokutaano poliisi yazzeeyo mu Zooni ya Wansanso n'eyongera okwaza amaduuka n'ezuula pikipiki endala nga nazo ziteeberezebwa okubeera enzibe.\nPoliisi we yakoledde ekikwekweto kino ng'abazigu baakatta omuvubuka Derrick Mulindwa gwe baapangisizza okubatwala e Kakeeka ne bamwefuulira ne bamukuba akatayimbwa ne bamwasa omutwe era ne bamutta.


Bakutte 2 ababba mu dduuka e Nansana ne batta...\nAb'e Ggaba beeraliikiridde okulumbibwa endwadde...\nKino kiddiridde abasuubuzi abeegattira mu kibiina kya Kampala Traders Association (KATA) okuvaayo wiiki ewedde ne bavumirira abakungu ba gavumenti abaakulembeddwa minisita wa Kampala, Beti Kamya olw’okwongera kkampuni za kasasiro ezaakulembeddwa Nabugabo Updeal Joint Venture omwaka mulamba okugira nga zibayoolera kasasiro mu kibuga wakati nga bwe bamaliriza okukola ku nsonga y’endagaano empya ze basuubira okuwa kkampuni eziyoola kasasiro.\nAbasuubuzi bano abaakulembeddwa Godfrey Katongole ssentebe wa KATA n’abasuubuzi okuva mu munisipaali za Kampala ettaano okuli; Makindye, Kawempe, Lubaga, Nakawa ne Kampala Central baatuuzizza olukiiko lwa bannamawulire ku kizimbe kya Ssekaziga ne balaga obutali bumativu ku nsonga za kasasiro ez’enjawulo omwabadde; ekya gavumenti okwesuulirayo ogwa nnaggamba nga kkampuni okuli; Nabugabo, Homeklin Services (U) Ltd. ne Kampala Solid Waste Management Consortium bakyagenda mu maaso n’okubasoloozaako ssente za kasasiro ze balumiriza nti zisoloozebwa mu bumenyi bw’amateeka.\nMu nsonga endala mwabaddemu; eky’okusaba gavumenti okutandika okubayoolera kasasiro nga yeeyambisa ssente z’omusolo ze bagamba nti zibasoloozebwamu n’ekigendererwa ky’okubakolera ku nsonga omuli, eza kasasiro, ebyobulamu n’okubagogolera emyala.\nAbasuubuzi bagamba nti bakooye okusibwanga ku poliisi olwa kasasiro, okukubwa n’okutiisibwatiisibwa abamu ku baserikale ba kkampuni ezimuyoola.\nWabula mu kubanukula, omuyambi wa minisita ku nsonga z’amawulire, Hassan Kasibante yasambazze ebyogerwa nti Kamya yayongedde kkampuni za kasasiro omwaka mulamba n’agamba nti si kituufu.\nYannyonnyodde nti mu kiseera kino bakyetegereza kontulakiti ezaaweebwa kkampuni zino n’ekigendererwa ky’okumalawo okusika omuguwa okuliwo wakati w’abasuubuzi n’abamuyoola.\nYabakakasizza nti ekiseera ky’okuddamu okugaba kontulakiti empya bwe kinaatuuka baakulanga mu mawulire bafune kkampuni ezinaabeera n’ebisaanyizo bye beetaaga zeewangulire omulimu guno.\nAbasuubuzi tebamatidde na nsala ya kkooti


Bukedde Online - Mmeeya w'e Mukono akakasizza okwesambawo ne yegaana eby'okuvuganya Nambooze\nMmeeya w'e Mukono akakasizza okwesambawo ne yegaana eby'okuvuganya Nambooze\nMukomye okunnyooma olw'okuba ndi mukazi-Mu...\nKagimu Meeya w'e Mukono ng'annyonnyola\nMeeya wa munisipaali y'e Mukono George Fred kagimu avuddeyo n'ayogera nga bwa tagenda kuvuganya na kulemesa Betty Nambooze Bakireke Ku kifo ky'omubaka wa munisipaali eno era n'ategeezezza nga bw'agenda okuvuganya Ku kifo kino ng'omuntu omulala yenna alina eddembe n'ebisaanyizo okwesimbawo olw'obwetaavu bw'abantu n'ekigendererwa eky'okumaliriza emirimu gya munisipaali eno ng'omubaka.\nOno okwogera bino yasinzidde ku bigambo ebizze biyitingana nga ab'ekibiina kya people power bwe bagenda okumuteekawo n'okumuwagira okujja Nambooze Ku kifo kino ky'amazeeko ebbanga ery'emyaka omwenda,nga n'abamu ku bekibiina kya DP,bamulabyemu obusobozi okutuusa ba nnamukono Ku nkulakulana gye beetaaga ssi nga meeya,wabula ng' omubaka.\nKagimu yategeezezza Bukedde nga bw'alina obuyinza okwesimbawo Ku kifo kino olw'ensonga nti munnauganda alina ebisaanyizo eby'enkomeredde okuvuganya Ku buli kifo ky'aba yeetaaze naddala ssinga wabaawo obwetaavu okuva mu balonzi, nga n'ekisingira ddala obukulu be bantu ab'ekibiina kyalimu okuba nga bamukkiririzaamu.\n"Bannauganda balina okumanya nti teriiyo kifo kya bufuzi kya nkalakkalira nga kya muntu omu ate ssi musango okulaba nti abaali obumu beesimbyewo Ku kifo kimu. Ekisinga obukulu kwe kukuuma esuubi ly'abalonzi ng'otuukiriza obuvunaanyizibwa bwo,n'okubatuusa Ku nkulakulana gye beetaaga." kagimu bwe yagambye.\nYayongeddeko nti ekyamwongera esuubi gwe mutima ogw'obwetaavu abantu abasinga gwe balina gyaali okuli bannamukono abasiima emirimu gye, aba DP n' ab'ekibiina ekyakameruka ekya People Power,ekirimu abantu abakkiririza mu nsonga y'okuba nti ensibuko y'e nkulakulana, ge maanyi g'abantu abakwatagana era abakolaganira awamu awatali kweyawula ate nga naye gwe mulamwa kw'atambulira.\nOno era akuutidde bannauganda okukomya okwekotoggera ssinga wabaawo omukisa oguba gusukkulumye ku gwe baliko n'abasaba nate bulijjo okusanyukiranga ku bantu be baba bayambye ssinga baba balina edaala kwe babeera batuuse n'ekigendererwa oky'okwongera omutindo ku bukulembeze bw'ebitundu byabwe.\nAgaba agambibwa okutta Magara addukidde mu kkooti ku by'okumuzza e Uganda\nKaaya Kavuma: Entaana ye bagizzeemu emirundi ebiri, aziikibwa leero\nEngeri omusana gye gukosezza amaka


Bukedde Online - Embeera y’enguudo e Mukono yeeraliikiriza\nEmbeera y’enguudo e Mukono yeeraliikiriza\nAmagye ne Poliisi batandise okunoonyereza...\nAbaana nga bayita mu mazzi aganjadde mu kkubo.\nEmirimu mu disitulikiti y’e Mukono gisannyaladde ng’entabwe eva ku nguudo embi n’emigga egyawaguzza amazzi ne ganjaala mu kkubo ne galemesa abatambuze n’abaana abagenda ku masomero.\nSsentebe wa disitulikiti y’e Mukono, Andrew Ssennyonga yagambye nti, amagombolola agasinga okubeera obubi ye; Nakisunga, Kimmenyedde, Ntunda, Nama, Naggojje, Kyampisi, Mpatta, Mpunge, Seeta-Namuganga, Kkoome ne Nakifuma tawuni kkanso.\nAliziki Namirembe, omusuubuzi yagambye nti olw’embeera embi mu kiseera kino, bawalirizibwa n’okusula ku mirimu mu kibuga ng’enkuba etonnye olw’okutya amazzi agabeera amangi nga gazibye oluguudo.\nNamirembe yagambye nti n’ebirime bivundira mu nnimiro kubanga abavuzi ba bodaboda abandibadde babitwala mu katale bagaana nga batya okugwa mu mugga. Yagambye nti mu kiseera kino, bodaboda okuva e Nakisunga okugenda e Seeta-Nazigo ebaggyako 8,000/- nga zibadde 2,000\nMukono, Andrew Ssennyonga,


Ettaka ly'e Kiruddu litabudde Mmengo n'Omulangira\nObadde okimanyi nti butto w'ebiryo awonya ...\nMINISITA w'ebyenjigiriza ebisookerwako era omubaka wa disitulikiti y'e Wakiso omukazi, Rose Seninde akunze Bannawakiso naddala abalina emirimu egivaamu ensimbi, bajje balangire mu katabo akenjawulo Bukedde keetekese okufulumya ku disitulikiti ya Wakiso.\nYagambye nti guno omukisa Bukedde gwereese okuwandiika ku Wakiso n'ebirungi by'erina gusaanye okweyunirwa buli muntu ali mu Wakiso asobole okutumbula bizinensi ye eya buli kika gyakola yeeyongere okugifunamu.\nYagambye nti mu Wakiso mulimu ebintu bingi abantu byebatamanyi noolwekyo kyandibadde kirungi newekwata akatabo kano ku Wakiso n'omanya buli kigenda mu maaso mu Wakiso naddala ng'abakulembeze ku mitendera egy'enjawulo bakunnyonnyola akawonvu n'akagga byebateeseteese okukolera ekitundu.\nYawadde eky'okulabirako nti mu nkulaakulana, kati tewali kitundu kisinga Wakiso kudduka misinde mu buli kimu era abantu yandibadde abawa amagezi okwettanira emikisa egiri mu Wakiso bakole ssente, ng'ekising obukulu eri abo abakoleramu emirimu bajje mu Bukedde balange bizinensi zaabwe zikulaakulane kubanga zijja kuba nga zimanyiddwa.\nOlubiriizi lw'omugagga Lwasa terumuwa gaapu\nBakatikkiro b'ebika baanukudde ku ky'okubagoba mu Lukiiko


Bukedde Online - Bba wa Nalwadda takyesobola oba ayoya kikomando?\nBba wa Nalwadda takyesobola oba ayoya kikomando?\nAba komedi abawemula mutta omulimu\nAbayimbi okuva e Kampala bacamudde abadigize...\nOMUYIMBI Betty Sserwadda gwe baakazaako erya ‘Muwala wa muzibe’’ oba omusajja we yamuvaamu? Twamuguddeko mu bitundu by’e Lugoba mu Kawempe ng’atudde okumpi n’ekibanda we basiikira chapati ng’akoona Rolex n’amata.\nTwamuguddeko mu bitundu by’e Lugoba mu Kawempe ng’atudde okumpi n’ekibanda we basiikira chapati ng’akoona Rolex n’amata.\nEngeri gye yabadde alumamu Rolex ng’eraga omuntu omuyala ate abalala nti yandiba ng’omusajja yamukozeemu omulimu nga yavudde awaka ng’ayoya Chapati erimu eggi ate abalala nga beebuuza oba bba takyamufaako.\nAbantu b’e Kawempe baatuuse n’okwebuuza oba Betty alina okunoonyereza ku Rolex kw’aliko ng’ayagala kumanya engeri gyewoomamu alyoke akoleyo oluyimba olugiwaana anti ne minisita w’ebyobulambuzi, Godfrey Kiwanda Ssuubi yagitongoza gye buvuddeko.\nOwoolugambo waffe atugambye nti olwamaze okwesala Rolex ye n’atambula ne yeeyongerayo nga bw’awoza nti ‘‘era kale...’’.


Bukedde Online - Eyatemudde mukwano gwe n'amubbako omwana ayogedde\nHalimah Namakula awakanyizza eby'akalulu k...\nBy Twahika Kajubi ne Joseph Makumbi\nPOLIISI eyogezza omukazi eyasse mukwano gwe n’amubbako omwana e Mukono n’amutwalira muganzi we mu bizinga by’e Kalangala. Napolota Anite oluusi eyeeyita Anita Nakanyike 27, yagambye nti, omwana yabadde amubbidde muganzi we gwe yayogeddeko erya Ssentongo, omuvubi ku kizinga ky’e Miyana mu Kalangala poliisi gye yamukwatidde.\nAnite (ku ddyo) ng’atwalibwa mu mmotoka ya poliisi eyamututte e Mukono. Mu katono ye Nakiguli eyattiddwa.\nPOLIISI eyogezza omukazi eyasse mukwano gwe n'amubbako omwana e Mukono n'amutwalira muganzi we mu bizinga by'e Kalangala. Napolota Anite oluusi eyeeyita Anita Nakanyike 27, yagambye nti, omwana yabadde amubbidde muganzi we gwe yayogeddeko erya Ssentongo, omuvubi ku kizinga ky'e Miyana mu Kalangala poliisi gye yamukwatidde.\nNagawa nnyina wa Nakiguli eyattiddwa mu miranga.\nYagambye nti, amaze ebbanga nga baagalana ne Ssentongo wabula Corona bwe yajja mu Uganda, baayawukana n'agenda ewaAbwe e Mukono ku kyalo Wakiso mu ggombolola y'e Nama kyokka oluvannyuma n'amutegeeza nti, yali yagenda n'olubuto era Ssentongo n'atandika okumuweereza ssente.\nSsentongo mu siteetimenti gye yakoze ku poliisi yagambye nti, ku ntandikwa y'omwaka guno, Anite yaddayo e Kalangala wabula bwe yamubuuza omwana yamugamba nti, yamuleseeyo n'amusaba ssente addeyo amukime bwe yatuuse e Mukono kwe kutta Caroline Nakiguli 31, abadde mukwano gwe.\nChristine Nagawa 50, maama wa Nakiguli yagambye nti, Anita yayagadde n'okutta muzzukulu we (muwala wa Nakiguli) Patricia Kisakye Nantale, 8. Yagambye nti, nga January 20, Anita yayita Nakiguli ne Nantale bamuwerekereko mu kibira okutyaba enku bwe bavaayo bayitireko ne mu nnimiro basoggoleyo lumonde.\nYagasseeko nti, Nakiguli yasoose kugaana kubanga yabadde talya lumonde wabula oluvannyuma n'akkiriza. "Bwe baatuuse mu lubirabira omwana agamba, Anita yavudde mabega nga Nakiguli akutamye n'amukwata ensingo n'aginyoola," Nagawa bwe yagambye.\nYayongeddeko nti, Nakiguli yali agenze ne bbebi we nga Nantale y'amusitudde era Nantale bwe yalabye nga Anita atta nnyina, yalaajanye nti, ‘Anita totta maama' bwe yamaze okumutta n'akyuka awali Nantale n'amugwa mu bulago.\n"Yakatuze yalabye kabimbye ejjovu n'alowooza akamaze n'akawalula n'akakweka mu kasiko n'asitula omwana n'adduka." Nagawa bwe yagasseeko. Nantale empewo olwamufuuyeeko n'adda engulu n'adduka ng'awanjaga ng'omukazi bw'asse nnyina abantu bamuyambe wabula be yasookeddeko baalowoozezza mulalu okutuusa lwe yagenze ewa ssentebe w'ekyalo.\nOmulambo gwa Nakiguli gwagtwaliddwa mu ggwanika e Mulago aba ffamire gye baaguggye ne baziika ku kyalo Jjumba - Genda e Nakifuma mu disitulikiti y'e Mukono. Omwogezi wa poliisi mu Kampala n'emiriraano, Patrick Onyango yagambye nti, Anita bakoze enteekateeka okumuzzaayo e Mukono n'omwana gwe yabbye.\nOmukazi awendulidde bba abayaaye ne bamukuba


Oluvannyuma lw'okulumbibwa ennyo, Frank Kalanda yafunidde Express ggoolo eyabayambye obutava Wakiso ngalonsa. Ggoolo eno ebadde ya peneti eyaleteeddwa Filbert Obenchan eyatemulidde Joseph Sennyondo mu ntabwe ya KCCA.\nMubiru ali ne Cranes gy'akola ng'omumyuka wa Johnathan McKinstry nga leero John Luyinda yaabadde ku katebe ng'omutendesi wa Police. Andrew Samson Kigozi (ggoolo 2), Ben Ocen ne Musa Matovu be bateebedde Police.\nSC Villa eremaganye ne BUL ggoolo 1-1. Richard Wandyaka ye yasoose okufunira BUL ggoolo mu ddakiika y'e 74 wabula wayise eddakiika 2 zokka, David Owori n'afunira Villa ey'ekyenkanyi.\nMicho akambuwalidde abatendesi: 'Temumpa mateeka'\nKCC ekyabanja kasiimo ka kuwangula liigi


Waliwo abaalaba abaapanga emmotoka ezaagambibwa okutta Luwum - Kyemba\nEmirambo bwe gyatuuka e Mulago n’agendayo, kyokka kyankuba wala okugituukako nga gyonna gijjudde ebituli by’amasasi ku mutwe.\nHENRY Kyemba ye yali minisita w’ebyobulamu ku mulembe gwa pulezidenti Idd Amin mu kiseera Ssaabalabirizi Janani Jakaliya Luwum we yattirwa era y’omu ku bantu abaasembayo okubeerako naye.\nKyemba eyawummula ebyobufuzi ng’abeera Jinja yayogedde by’ajjukira ku bulamu bwa Ssaabalabirizi obwasembayo ku lunaku lwa February 16, 1977 kwe yattirwa.\nY’omu ku bantu abatono abaalaba ku mulambo gwa Luwum eyagambibwa nti yali afunye akabenje.\nObulamu bwa Luwum obwasembayo ku nsi n’okutuuka okuttibwa byonna byalimu ebitakkirizika okusinziira ku Kyemba.\nWadde wayise emyaka 41, kyokka ebyaliwo byonna abinyumya ng’ebyabaddewo eggulo.\nOLUNAKU LUWUM LWE BAAMUTTA\nOlunaku lwa February 16, 1977 lwatandika ng’olunaku olulala nga tetumanyi nti gye lunaggweera ejja kuba ntiisa.\nYali nkola ya Amin okutuuza enkiiko ku wooteeri ya Nile Mansion mu kiseera kino awali wooteeri ya Serena ku mwaliiro ogwokubiri. Buli pulezidenti lwe yatuuzanga enkiiko baminisita be we twamusanganga ne tubeerako bye tumunnyonnyola n’okufuna ebiragiro okuva gy’ali.\nNe ku mulundi ogwo era bwe kyali anti twakeera ku Nile Mansions awaali wagenda okubeera omukolo gw’okwolesa eby’okulwanyisa.\nAmin yali ayagala nnyo amagye nga yatuuka n’okwewa ebitiibwa ebisingayo nga: Field Marshal, Conqueror of the British Empire, Distinguished Service Order, Millitary Cross n’ebirala.\nBwe natuuka nalabirawo nti embeera si yaabulijjo kuba ekifo kyonna kyali kyetooloddwa eby’okulwanyisa n’abajaasi abaali abangi ddala.\nMusajja wa Amin gwe yali yeesiga ng’emmundu emmenye, Col. Isaac Maliyamungu yaliwo nnyo okukakasa nti buli kimu kiri mulaala nga bwe baali bakyagala.\nMu kiseera ekyo Amin yali alaba buli kigenda mu maaso wansi, ng’asinziira ku mwaliiro ogwokubiri kwe yatuulanga.\nOluvannyuma pulezidenti Amin yayita olukiiko olwetabwamu baminisita, bannaddiini n’abajaasi mu kisenge ekinene ekiteesezebwamu. Pulezidenti mu kwogera okwatwala ekiseera ekitono yalumiriza Ssaabalabirizi Luwum n’abantu abalala nga bwe baali beetabye mu bikolwa by’okulya mu nsi olukwe.\nYalaga ebbaluwa ez’enjawulo ze yalumiriza nti, Ssaabalabirizi ye yali aziwandiikidde Obote nga balina ekigendererwa ky’okuwamba Gavumenti ye.\nSsaabalabirizi Luwum yali atuulidde ddala kumpi nange ng’agasimbaganye ne Amin.\nMu kiseera nga bamulumiriza okulya mu nsi olukwe, yanyeenya omutwe mu ngeri eraga nti yali yeewunya ebyali byogerwa. Kyokka teyaweebwa mukisa gwonna kubeerako ky’ayogera ku musango omunene gwe baali bamutaddeko.\nOluvannyuma amagye gaafulumya Ssaabalabirizi Luwum ne baminisita be baali bamuvunaana naye ogw’okulya mu nsi olukwe okwali; Erinayo Oryema ne Oboth Ofumbi okuva mu kisenge mwe twali.\nOlukiiko twalumala ku ssaawa 10 ez’akawungeezi ne nzira eka. Enkeera nalina ekibinja ky’abantu abaava ebweru be nalina okulambuza ebitundu by’eggwanga eby’enjawulo.\nPulezidenti namutegeeza ku bagenyi bano kyokka ng’alabika ebirowoozo tebiriiyo.\nBulijjo bwe wabuuliranga Amin ekintu ng’asooka kusaagamu ng’akubuuzaayo ekintu kimu oba bibiri.\nKyokka ku mulundi guno yali alabika ng’ebirowoozo biri walala era sisuubita nti bye namunnyonnyola yabitegeera.\nKyemba ne Amin\nSSAABALABIRIZI AFIIRA MU KABENJE\nMba naakatuuka awaka ku ssaawa emu ey’akawungeezi ne nfuna essimu okuva ewa Gen. Mustaphar Adirisi, eyali omumyuka wa Pulezidenti n’antegeeza nti Ssaabalabirizi Luwum ne baminisita abaali bakwatiddwa bwe baali bafiiridde mu kabenje.\nKyankuba wala okuba ng’abantu be baali bavunaana ate okuba nga mu kiseera kye kimu baali bafiiridde mu kabenje.\nWadde nali nkiwulidde okumala ebbanga nti abantu battibwa, kyokka kino kyali kyeragirawo nti kano akabenje kaali kapange.\nTewaali muntu yali alowooza nti Amin yali ayinza okutabuka n’atuuka n’okutta omuntu nga Ssaabalabirizi Luwum.\nBangi ku ffe twali tulowooza nti ayinza kuzannyira ku bantu nga Kyemba era kino kyankakasa nti omusajja agwiiridde ddala eddalu.\nBantegeeza nti akabenje kaali kagudde mu kifo awali wooteeri ya Sheraton mu kiseera kino.\nKYATWALA ESSAAWA 11 OKUTUUSA EMIRAMBO E MULAGO\nBwe bantegeeza nakubira ab’eddwaaliro ly’e Mulago basobole okwetegekera okufuna emirambo gy’abantu ab’obuvunaanyizibwa abaali bafiiridde mu kabenje.\nKyali kitegeerekeka nti girina okutwalibwa mu ddwaaliro ekkulu gisobole okukolwako mu ddakiika entono.\nKyokka neewunya okuwera essaawa ettaano ng’emirambo teginnatwalibwa Mulago, era nga kizibu okumanya gye giri.\nEmirambo egyafuna akabenje ku ssaawa emu ey’akawungeezi gyatuusibwa e Mulago ku ssaawa 11 nga bukya.\nEkimotoka ky’amagye kye kyagireeta nga kuliko abaserikale ne bagireka awo ne beeyongerayo.\nAmin yandagira ng’eyali minisita avunaanyizibwa ku by’obulamu okuleeta ebbaluwa y’omusawo eraga ekyasse abagenzi.\nNaye bwe nagamba omusawo wa Gavumenti, Dr. Kafeero n’agaana okugikola. Abasawo b’amagye oluvannyuma baayitibwa ne bawa lipooti ekwata ku bafu mu mbeera etakkirizika.\nEmmotoka ezigambibwa nti ze zaafuna akabenje zaali zirabika nga zaafunako akabenje mu kiseera eky’emabega.\nEmmotoka yennyini eyagambibwa nti Ssaabalabirizi ne baminisita mwe baali, yali emu ku mmotoka za Amin ze yakozesanga.\nEmmotoka yennyini eyagambibwa nti ye yatomera Range Rover omwali Ssaabalabirizi ne baminisita batere bafe bonna, yali ntono nnyo nga kyali tekisoboka bonna okufiiramu olumu.\nAbaajingirira akabenje nga bawuddiisa abantu tebaamanya nti waaliwo abantu abaali ku bizimbe waggulu okumpi abaabalaba nga bapanga emmotoka ze baagamba nti zaali zitomeraganye.\nEkimu ku kyannuma ennyo baafulumyanga sitatimenti mu linnya lyange, kyokka nga sirina we nnyinza kusinziira kubiwakanya nti si byange.”\nWandisuubidde nti akabenje omwafiira abantu ab’amaanyi nga Ssaabalabirizi Luwum ne baminisita babiri olwandiguddewo olukiiko lwa kabineeti lwanditudde bunnambiro, kyokka tewali kyaliwo.\nEMIRAMBO GYALIKO EBITULI BY’AMASASI\nKyokka saalina we nnyinza kubuuliza kuba si nze eyali avunaanyizibwa okufulumya ebbaluwa y’omusawo eraga ekyasse abagenzi.\nEmbeera y’emirambo yammala okukakasa nti akabenje kaali kapange naye ng’abafu baali battiddwa masasi ge baabakuba.\nOluvannyuma neetegula ne nva mu ggwanga kuba abantu baali basusse okuttibwa n’okubuzibwawo omwali ne muganda wange.\nMu April wa 1977, neetegula eggwanga ne famire yange ne tuwahhanguka,” Kyemba bwe yanyumizza ku bulamu n’olunaku Luwum kwe yattirwa.\nEKIZIMBE KYA CHURCH HOUSE BAKIBBUDDEMU LUWUM\nSsaabalabirizi w’ekkanisa ya Uganda, Stanley Ntagali yagambye nti olukiiko olufuga ekkanisa lwasazeewo okubbula ekizimbe kya Church House mu mugenzi Luwum. Ekizimbe kino ekisangibwa ku luguudo lwa Kampala Road baakituumye Janan Luwum Church House.\nKuno kwe baagasse n’okumulangirira ng’omujulizi w’ekyasa kya 20 nga bajjukira emirimu gye yakola n’atuuka n’okuttibwa ng’alwanirira eddembe ly’abantu.\nMu kiseera Luwum we baamuttira ye yali akulira ekkanisa mu Uganda, ebitundu bya Eastern Congo, Rwanda ne Burundi.\nEmikolo emikulu gikuziddwa leero ku kyalo Mucwini mu disitulikiti y’e Kitgum.


Bukedde Online - Aba minisitule batadde akazito ku Eezzy ku luyimba lwa'Tumbiiza saawundi'\nEmma Mulondo (ku kkono), Robinah Opoka, Eezzy ne Emmanuel Ainebyona.\nABA minisitule y'ebyobulamu batadde akazito ku muyimbi Eric Opoka amanyiddwa nga Eezzy addemu oluyimba lwa ‘Tumbiiza saawundi' ng'aluggyeemu ebigambo bye bagamba nti bisasamaza n'okukalubya emitima gy'abantu ku kirwadde kya ssennyiga omukambwe owa corona.\nBino bye bimu ku byavudde mu nsisinkano eyabaddewo eggulo (Lwakubiri) ku kitebe ky'ekitongole ky'ebyempuliziganya ekya UCC e Bugoloobi nga yeetabiddwaamu abakungu ba minisitule y'ebyobulamu ne Eezzy n'abaamuwerekeddeko.\nWadde aba minisitule baabadde baagala oluyimba luwerebwe obutaddamu kuzannyibwa ku mikutu gyonna nga bwe baasooka okuwandiikira aba UCC nga bagamba nti, lujjudde obubaka obubuuzaabuza n'okulaga abantu nti ekirwadde kya corona si kyamaanyi ate nga kyabulabe era abantu bangi bafudde.\nIbrahim Bbosa, omwogezi wa UCC eyayise mu lukiiko luno okutabaganya enjuyi zombi yategeezezza nti mu kuwabula kwabwe balaze nga bwe kiyinza okuba ekizibu okuluwera kuba lusaasaanye nnyo mu bantu nga n'abamu bayinza okusinziira ku mbeera eno okwongera okulutambuza.\nBaabawadde amagezi waakiri omuyimbi addemu oluyimba luno (Remix) mu mbeera esomesa n'okubuulira abantu obulabe n'engeri gye basobola okwewalamu corona bonna\nKino nga tebannakituukako, aba minisitule y'ebyobulamu baasoose kukuba bituli mu luyimba lwa 'Tumbiiza saawundi'. Bakira bano banokolayo ebigambo bye bagamba nti bibuzaabuza abantu omuli; emitima gyakaluba, si ka corona, oyo COVID twamuvaako,\nleka tunyumirwe poliisi teriiwo n'ebirala.\nOludda lwa Eezzy nga bayambibwako Emma Mulondo eyabaddewo ku lw'ekibiina kya bamaneja n'okutumbula ebitone baasabye waakiri mu nteekateeka y'okuddamu oluyimba olupya aba minisitule be baba bateekamu ssente z'okukwata amaloboozi ne vidiyo kuba omuyimbi yafulumya ssente nnyingi ku lukadde.\nWabula Emmanuel Ainebyona omwogezi wa minisitule y'ebyobulamu yagambye nti kino tebasobola kukikola wabula kye bakkirizza kwe kubawa obuyambi obw'ekikugu bwe beetaga okukola oluyimba olusomesa abantu ku corona.\nSsere akkakkanya obulumi ngâ€™oli mu nsonga


minisita aguddewo akatale k'ebisolo e ssembabule - Radio Simba, The Best Luganda Station in the World !\nminisita aguddewo akatale k’ebisolo e ssembabule\nAbalunzi n’abasuubuzi b’ente mu Disitulikiti y’e Ssembabule bali mu ssanyu oluvannyuma lwa Minisitule y’ebyobulimi, obulunzi n’obuvubi okuggyawo kalantiini ebadde ekulungudde emyaka ebiri ng’abalunzi tebatambuza bisolo kyebagamba nti kyaali kibaavuwazizza nga bafuna okusoomozebwa ku kuweerera abaana n’okwebeezaawo.\nKalantiini yajjibwawo Minista Vincent Bamulangaki Ssempijja bweyalangirira nti Disitulikiti ezaakosebwa ekirwadde kya kalusu okuli ne Sembabule zijjiddwako kalantiini era obusuubuzi bwente buzzeemu mu bitundu bino.\nAbalunzi n’abasuubuzi bente mu katale k’e Kabanswere mu ggombolola y’e Lwebitakuli basangiddwa nga beetala mu ssanyu okugula ebisolo okubadde n’embuzi ne bagamba nti baludde nga bafiirwa ensimbi ng’ente eyemitwalo 80 ebadde ku mitwalo 40 ne basaba Gavumenti ebongere eddagala eriziyiza endwadde nga kalusu.\nPrevious owa updf eyatta omuntu asimbiddwa mu kkooti\nNext abeddira engonge tulina okubeera obumu – omutaka ssekirevu\nOmuyizi agambibwa okukubwa omusomesa afudde.


AUDIO! Joseph Kabuleta avuddeyo okulemesa Bobi Wine obwa Pulezidenti, ku lw’amaanyi ga Prophet Elvis Mbonye ayogedde – The Bridge Uganda\nEyali munnamawulire Joseph Kabuleta aggyeeyo empapula mu kakiiko k’ebyokulonda nga yegwanyiza okwesimbawo ku bwa Pulezidenti bwa Uganda mu kulonda kwa 2021.\nEmpapula zigiddwayo munnamateeka we Daniel Walyemera era agambye nti omuntu we Kabuleta alina emirimu mingi nnyo omuli n’okwebuuza ku bantu ku kirooto kye eky’okwesimbawo.\nWalyemera agamba nti Kabuleta ali ku nsonga z’aggwanga era y’emu ku nsonga lwaki avuddeyo okwesimbawo wabula mu 2021 wabula si kutunulira bannayuganda balala abayinza okwagala obwa Pulezidenti.\nMunnamateeka Daniel Walyemera ku kakiiko k’ebyokulonda\nMungeri y’emu agamba nti Kabuleta okulaga nti avuddeyo ku nsonga z’abantu, alina esuubi nti bannayuganda bagenda kumuyambako okunoonya emikono 100 mu disitulikiti 90 okumusobozesa okwesimbawo.\nKabuleta yazaalibwa mu 1972 era mu kiseera kino alina emyaka 48 era Pasita wansi wa Prophet Elvis Mbonye.\nKabuleta okuvaayo, kabonero akalaga nti naye alemesa Robert Kyagulanyi Ssentamu amanyikiddwa nga Bobi Wine obwa Pulezidenti mu kulonda kwa 2021 kuba naye entebe agyagala nnyo.\nEddoboozi lya Walyemera


Bukedde Online - Ekirwadde ekikwata ebitooke kitiisizza abalimi mu Lwengo\nBassentebe ba LC1 ne 2 bakukkulumidde Gavumenti...\nMunnayuganda alidde obusumba e South Afrika...\nEkirwadde kino kisensera ekikolo ky'ekitooke era kw’omanyira nti kikwatiddwa ekirwadde kino endagala zaakyo ziwotookerera mpola ppaka lwe zifuuka essanja, ate bwe kiba ng’ekitooke kitaddeko emmere, ettooke lino lyengere ne bwe liba lyakava mu ngo (empummumpu).\nAbamu ku basuubuzi nga bakungaanya embidde mu kifo ky'amatooke ge battikanga.\nESSUUBI liwedde mu balimi n'abasuubuzi b'amatooke olw'ekirwadde kya kiwotoka abangi kye baakazaako erya 'Toduula' ekibamazeeko emirembe n'okubakuba obwavu.\nObubonero obulala kw’olabira nti ekitooke kino kikwatiddwa ekirwadde kino, bw’oba osala ekyaayi kyaakyo kiba kikaluba ate ekigogo kikyuka kkala ne kitabulamu langi eya kyenvu ng'olwo omanya nti lubadde. Ate omugogo gwakyo bw’ogutema n’ogusuula wansi, enkeera guba guvaamu ebintu ebyefaanaanyirizaako amata agafudde nga bino biba biwunya ekivundu era osanga ensweera zigukungaaniddeko.\nAbalimi bawanjagidde Gavumenti ebataase ku ddagala erivumula ekirwadde kino kuba kisensera ppaka ng'olusuku luweddewo ekintu eky'obulabe.\nObumu ku butale okuli ak'e Kinoni ne Kyazanga mu disitulikiti y'e Lwengo obwasuubulibwangamu amatooke nga bagatwala mu bitundu bye Rwanda,Tanzania ne Kenya kwossa ne ku muliraano gwe Kampala kati bujjudemu ndiizi ne musa ate nga nazo zaakuwenja olw'ekirwadde kino.\nAbakungu abavunaanyizibwa ku by'obulimi n'obulunzi mu Lwengo nga bakulembeddwaamu Kezia Bacia baategeezeza nga bwe baali bamanyi nti bakakensa bajja kuba bafunye eddagala erivumula ekirwadde kino obutasukka myaka ebiri ekitannaba kukolebwa. Bano bawadde abalimi amagezi okutemamu ebitooke ebikwatiddwa ekirwadde kino basimbemu ebirala.\nekirwadde ekikaza ebitooke,\nBagogodde akatale ke Nateete


Bukedde Online - Abaserikale abattibwa ku Kaleerwe baali basasulwa emitwalo 20 buli lunaku’\nAbaserikale abattibwa ku Kaleerwe baali basasulwa emitwalo 20 buli lunaku’\nSsebaggala owa Ssebaggala and sons akoledde...\nSsekate ng'ayogera ne bannamawulire ku kitebe kyA psu e Bukoto\nPOLIISI ng’eyita mu kitongole kyayo ekya Professional Standards Unit ( PSU) etandise okunoonyereza ku ngeri abazigu gye battamu abaserikale baayo abaakubwa amasasi agattirawo babiri ku Kaleerwe wiiki ewedde.\nOmwogezi wa poliisi atwala ekitongole ekinoonyereza ku buzzi bw’emisango era nga y’ayogerera PSU, Vicent Ssekate yagambye nti abaserikale, SPC Hussein Mubiru ne Moses Kalungi abakolera ku poliisi y’e Mutundwe abaakubwa amasasi ku Kaleerwe nga bawerekera aba kkampuni y’emigaati eya Denovo baali bakikola mu bumenyi bw’amateeka n’okuweebwa emitwalo 20 buli lunaku.\n“Tuli mu kunoonyereza engeri abaserikale abaakubwa amasasi ku Kaleerwe gye baatandika okuwerekera aba kkampuni ya Denovo nga bakuhhaanya ssente mu ba ajenti baayo kuba kino baali bakikola mu bumenyi bw’amateeka,” Ssekate bwe yagambye.\nYagambye nti baazudde nti kino kibadde kikolebwa mu bukyamu okumala emyaka etaano n‘okusoba nga kibadde kizze kisikirwa buli abadde asindikibwayo okukulira poliisi y’e Mutundwe. Yategeezezza nti buli baserikale lwe babadde bagenda ku mulimu guno nga bawandiika mu kitabo nga bwe bagenze okulawuna oba nga bwe baliko amawulire ge bafunye mu kitundu ky’e Kabojja (awali kkampuni ya Denovo) nga batera okukikola ku ssaawa 1:00 ez’akawungeezi buli lunaku.\nYagambye nti oluvannyuma lw’okuwerekera abanona ssente poliisi ebadde eweebwa emitwalo 20 buli lunaku era nga guno gubadde gwafuuka mulimu eri Mubiru kuba abadde akikola buli lunaku ekibadde kimenya amateeka kuba abaagala okuwerekera ssente balina okuwandiikira omuduumizi wa poliisi mu ggwanga nga basaba era ssente zonna balina kuzisasula gavumenti so ssi poliisi.\nYannyonnyodde nti mu kunoonyereza kuno PSU egenda kuyita buli eyali akulira poliisi y’e Mutundwe mu bbanga ery’emyaka etaano emabega okubaako bye bannyonnyola ku nsonga eno.\nYagasseeko nti abaserikale basatu be baakwatiddwa okuli ASP Samuel Kazibwe abadde akulira poliisi y’e Mutundwe, Sgt. Patrick Omojong ne AIP Patrick Ouma bayambeko mu kunoonyereza.\nNga September 16, 2017 abazigu b’emmundu batta abaserikale babiri ne ddereeva eyali avuga mmotoka ya kkampuni ya Denovo ne bakuuliita n’emmotoka omwali ssente


Ziziino ensonga lwaki Stecia avudde mu Golden band\nStecia Mayanja yeekyaye n’ava mu Golden Band. bakama be bamuddizza omuliro\nOMUYIMBI Hajjati Faridah Stecia Mayanja avudde mu kibiina kya Golden bandi n’awa ensonga okuli; obukyayi, enkwe n’obutaagaliza nti bye bimu ku bimugobye mu bandi.\nOkukakasa nti avudde mu Stecia yawandiikidde bakama be ne bakozi banne ebbaluwa mwe yatadde ensonga eziwerako era bano ebbaluwa yazibaweerezza ku ssiimu zabwe.\nBino okubawo kyaddiridde ekivvulu kya Stecia ekyabadde mu disitulikiti y’e Pallisa okusazibwamu ne bamulagira n’okuddiza abantu abaabadde bamaze okuyingira ssente ze baasasudde. Yabadde yakasolooza 300,000/- kyokka nga ayini y’abayingira yabadde mpanvu.\nKino kyasaanudde Stecia kwe kujjukiza bakama be bye bazze bamuyisaamu nga agamba nti “Neewaddeyo era neefiirizza bingi okulaba ng’ekibiina kyaffe kitambula bulungi naye gye nkomye okulaga omutima gw’ekibiina gye mukomye okundaga obukyayi ’obutanjagaliza.”\nAgamba ku bivvulu bye bingi badayirekita abamu babadde beebulankanya ne batayimba kyokka\nku mulundi guno kyamuyitiriddeko kubanga yabadde amazzen’okusoolooza ku ssente. Stecia agamba puleesa zaamukubye ne bamuddusa ne mu ddwaaliro ng’ali bubi era wano we\nYasinzidde okugamba nti tagenda kukubwa puleesa zinaamutta atuuke okuleka abaana be n’olwekyo kaave mu bandi kyokka ono yasiimye bakama be okumulera n’okumuwa omukisa okuyimba nabo.\nNkola ya bayimbi mu bandi eno okutalaaga ebitundu ne bakola ebivvulu ne bagabana ennaku oba ebifo era ku mulundi guno baabadde mu buvanjuba bwa Uganda.\nEBYA STECIA BYA BULIMBA- KAVUMA\nWadde Stecia agamba okusaazamu ekivvulu ky’e Pallisi ye ntikko y’ebizibu enkumu by’ayiseemu mu bbandi, Musa Kavuma (KT) omu ku bakulembeze mu bbandi eno agamba ebyogerwa Stecia abuuzabuuza era sibituufu alina nsonga ddala emuggye mu bandi gy’atayagala kwogera.\n“Oluvannyuma lw’okulaba ng’ebivvulu bye tubadde tukola tebijjumbirwa olw’enkuba etonnya ate nga n’abantu kirabika baavu tebalina ssente, twasazeewo nga bandi okusazaamu ebivvulu ebibadde bisigaddeyo okutandikira e Paliisa, Bugiri, Busia, Mbale n’awalala.\nKu bivvulu bino kubaddeko ekyange (Kavuma), ekya Kusasira n’ekya Nantume naye ffe nga tetwanyiize kutuuka kuva mu Kibiina?\nNze ndowooza Stecia akooye olw’ebbanga eddene ly’amaze ng’ayimba kirabika ayagala kugenda kukola birala.”\nYagasseeko nti mu bbanga ery’emyaka 15 gye tumaze nga tukola ne Stecia era ekivuulu ekimu oba ebibiri bye bimugoba mu kibiina?\nMu bbaluwa ya Stecia era agamba nti ku lw’ekibiina yayingira ne mu bufumbo bwa Abaasi Mubiru bwe yali tayagala kyokka ku nsonga eno Kavuma amwanukudde nti “Stecia alimba muntu mukulu eyeesalirawo era ffe yatwanjulira bwanjulizi musajja.”\nSTECIA TANNAVA MU KIBIINA- SSEKAMATTE\nWadde Grace Ssekamatte omu ku bakulembeze mu bandi yakakasizza okufuna\nebbaluwa ya Stecia, ye agamba nti tannaba kukkiriza nti avudde mu kibiina era bino byonna abiyise busungu.\n“Eno ebbaluwa ndowooza agiwandiisizza busungu naye katumuweemu obudde bw’anamala okukkakkana tulabe ekiddako kubanga ffe be yawandiikidde tetunnaba kwogerako naye.”\nSsekamatte era yannyonyodde nti okusazaamu ekivvulu ky’e Paliisa kyavudde ku bayimbi\nMesarh Ssemakula (omukosefu) ne Ronald Mayinja eyabadde n’olugendo lw’e South Africa obutabaawo ate ng’erimu ku mateeka g’ekibiina agabafuga ligamba nti singa abayimbi babiri tebabeerawo ku kivvulu kijja kusazibwangamu kubanga kuno kuba kubba bawagizi.\nBABIYINGIZZAAMU EBYA LAAVU\nEzimu ku nsonda mu Kibiina, ekya Stecia okuva mu Golden bakitadde ku Bashir Bogere(waggulu) omu ku bamaneja mu bandi eno eyasoose okuvaamu, gwe bagamba nti amaze ebbanga ng’apepeya ne Stecia era kirabika ye yamusigudde naye aveemu.\nWadde Stecia yagaanyi okwogera ku nsonga zino, kigambibwa nti laavu ye ne bba Abaasi Mubiru gwe yawoowebwa naye yaggwaawo oluvannyuma lwa Abaasi okulemera ebweru (ono kigambibwa yafunirayo ebizibu) era ennaku zino Stecia abadde akukuta na Bogere.\nWabula Bogere eby’okubeera mu laavu ne Stecia yabyegaanye n’eby’okuva mu kibiina n’abyegaana.\nSTECIA AGENDA CANADA\nOkufaananako Doreen Mutibwa ne Michael Kinene abaasigala e Bungereza, ensonda endala mu kibiina zategeezezza nti Stecia naye agenda Canada era yafuna dda empapula ezimukkiriza kubeerayo.\nMusa Kavuma bwe yabuuziddwa ku nsonga eno yagambye nti Stecia emabegako yamutegeezaako nti yafuna visa ya Canada ya myaka 10 nga kisoboka okuba nga nakyo kiri\nmu pulaani ye okugenda.


Bukedde Online - Omukazi atagambwako yali antamizza ebya laavu\nNze Ibrahim Kato Lubwama 32, mbeera Mukono. Mu July wa 2015, nagwa mu mukwano n’omukyala omu gwe nali ndabidde emyezi nga mukaaga nga mwetegereza.\nYasooka kumbeerera muzibu okukkirizisa, kirabika nga naye yali ayise mu bizibu bingi mu nsonga z’omukwano era ng’alabika yali yagwenenya.\nKu nkomerero y’omwaka ogwo gwennyini, twasalawo okubeera ffena mu mukwano omuzito nga tetusuubira kwawukana naye nga namuzuulako omuze gumu gwa butagambwako era nga bw’omunenyaako mumalira ddala wiiki bbiri nga temwogera.\nEkyo nnakigumira kubanga nnali mmwagala era nga nsuubira nti gye tunaakomya okubeera ffena osanga anaasobola okukyusa mu nneeyisa ye.\nTwayagalana era twesuubiza ensi n’eggulu nga tetulina buzibu kubanga twakeeranga buli omu n’agenda akakkalabye emirimu gye, ebiseera ebisinga ye yansookanga okukomawo awaka natetenkanya eby’ekyeggulo ng’omukyala omufumbo bw’abeera.\nWabula wakati mu mwaka gwa 2016, omuntu wange yatandika mpola okukyuka nga byonna bye yali akola ng’omukyala awaka takyabikola nga n’empisa entonotono ze yandaganga zonna zaaggwaawo.\nSaalowooleza mu nsonga ndala yonna okugyako ebikoosi by’abakyala bye yali afunye ku kyalo ekyo bye nsuubira nti bye byamuwabya kubanga oluusi bwe nnanyukanga amangu nga mbasanga ku lubalaza ng’emboozi egudde amakerenda.\nNagezangako okumutuuza mubuuze ensonga emuleetera okwecanga naye nga tambuulira okugyako okundaga nti munyiivu.\nMu bbanga lye twamala ffembi, munnange yalina obuzibu bw’okudiibuuda era kino kye kyasingiranga ddala okututabula wabula nga ne bw’omugambako okukomya omuze guno ng’ayomba.\nNagezaako okulaba nga ntereeza obufumbo bwaffe buddemu nga bwe bwali mu ntandikwa naye nga ngiwa nsaano ku mazzi.\nYatandika okuyomba n’ebitaliimu nga ne bwe nkomawo ku ssaawa 3:00 ez’ekiro aziyita 6:00 ng’agamba nti nva mu bwenzi ate nga si mwangu kunnyonnyola.\nEkiseera kyatuuka ne nemererwa nga ndaba sikyalina kyenziza olwo ng’ atandise okuntiisatiisa okunoba nange ne nkisanyukira munda nga nneebuuza lw’aligenda kubanga nnali nkooye okumwegayirira.\nOlunaku lwe yava ewange, nange nakuba gudiikudde era ne nkyusa n’ekifo ne nsegukira gye yali tamanyi.\nYagezangako okunkubira essimu ng’ayagala tuddemu naye nga sikyazikwata.\nEkyanyamba nti yagenda talina lubuto kubanga twali tukkiriziganya tulindeko okuzaala.\nNamala emyaka ng’ebiri ng’eby’omukwano mbyenenyezza okutuusa ku ntandikwa y’omwaka oguwedde bwe nafunayo omulala eyampa essanyu era kati afumba.


Bukedde Online - Beti Kamya awadde Kitaka ekiragiro Lukwago n'amukontola\nPulezidenti ayimirizza omusolo gw’amayumba...\nLukwago ne Betti Kamya\nMINISITA wa Kampala Beti Kamya alagidde akola ng’akulira KCCA Andrew Kitaka ateeke mu nkola ennongoosereza mu tteeka lya KCCA mbagirawo ezigggyako Loodi Meeya Lukwago obuyinza okubeera Sipiika wa kanso.\nBy’alina okutandikirako kwe kukubiriza bakkansala okwerondamu sipiika wa kkanso bamuwe ofi isi n’emmotoka mw’anaatambulira era atandikirewo okukubiriza enkiiko za KCCA.\nWabula, Lukwago agambye nti minisita Kamya bw’aba tamanyi mateeka yeeyayimbise ofi isi ya Ssaabawolereza wa Gavumenti amuwabule etegeere ddi amateeka lwe galina okutandika okukola.\nEtteeka litandika okukola mu ngeri bbiri; palamenti esobola okuteekawo olunaku ng’eraga ddi lwe lirirna okutandika okukola naye mu lino tekiriimu. Enkola eyookubiri balina okulitwala mu kyapa kya Gavumenti ne lifuluma nga buli muntu yenna alirabye olwo ne litandika okukola’’, wano Lukwago wabuulizza ku tteeka lino egyo emitendera bagiyiseemu ddi?\nLukwago yagambye nti minisita Beti Kamya ayagala etteeka lino lissibwe mangu mu nkola ng’alowooza nti likyalimu obuwaayiro obunafuya loodi meeya kyokka buno baabusokoolamu era minisita tajja kufuna by’ayagala.\nKyokka Kamya bwe yabadde ku Media Centre ng’ayogera eri abamawulire yategeezezza nti Loodi Meeya obuyinza bw’okwaniriza abagenyi waakubusigaza nga bwe kibadde mu tteeka ekkadde.\nNga Kamya amugumya nti asigazizza obuyinza okwaniriza abagenyi, Lukwago yagenze mu maaso n’annyonnyola nti minisita yali ayagala abeere nga ye mukulembeze wa Kampala ow’ebyobufuzi kyokka teyakifuna, Loodi Meeya yaakyali omukulembeze wa Kampala ow’ebyobufuzi.\nGavumenti yali eyagala Bannakampala baggyibweko obuyinza okulonda Loodi Meeya buweebwe Bakkansala batuule beerondemu omuntu afuuke Loodi meeya kyokka ekyo tekyayitamu.\nLukwago era agamba nti minisita yali ayagala embalirira ya Kampala ekolebwe Executive Director n’oludda olw’ebyekikugu, bwe bamaliriza bajanjulire minisita kyokka ekyo baakimusuuza, eteekwa kukolebwa Loodi Meeya n’olukiiko lwe, bw’amaliriza n’ajanjulira kanso.\nPulezidenti Museveni yatadde omukono ku nnoongoosereza mu tteeka lya KCCA eza 2015 nga November 28, 2019 ne zikakasibwa okuyingizibwa mu tteeka lya KCCA erya 2010 era Kamya yagambye nti lirina okuteekebwa mu nkola kubanga temwateekebwamu kawaayiro kaliremesa kutandikirawo. Wano Lukwago we yamuwabulidde asooke agende mu bakugu bamutaputire amateeka amanye engeri gye gakolamu nga bwe birambikiddwa waggulu.\nMu tteeka eppya Ssaalongo Erias Lukwago y’agenda okukola n’okukuteekateeka embalilira y’ekibuga agiweereze ewa sipiika nga ku kakiiko k’akubiriza kuliko abantu bataano okuli; ye, n’omumyuka we ne bakansala basatu banaalonda okukola nabo ku kakiiko akatuumiddwa City Executive Committee.\nAgamba nti ofiisi ya sipiika erina emirimu ebiri okulondoola ebikolebwa ku ludda olw’ekikugun’okubaga amateeka agafuga ekibuga ate Loodi Meeya y’avunaanyizibwa okukola emirimu gyonna n’okuteekawo enkola ezigobererwa mu kibuga.\nKamya agambye nti etteeka ekadde lyali lyaleetawo obutakkaanya kubanga obuyinza obungi bwali bwaweebwa oludda lwa bannabyabufuzi ne lutawa maanyi bakugu abaddukanya emirimu gy’ekibuga.\nBino webijjidde nga loodi meeya Lukwago yayise olutuula lwa kkanso ku Mmande ejja wabula minisita Kamya agambye nti luyinza obutabaayo kubanga eyaluyise takyalina buyinza.\nBino byonna w bijjidde, nga minisita Kamya yawandiikidde dda akakiiko akagaba emirimu gya gavumenti aka Public Service Commission kawe Kitaka n’omumyuka we kontulakiti empya ey’omwaka omulamba bongere okuddukanya emirimu gy’ekibuga.Kitaka yategeezezza Bukedde nti atandise enteekateeka okulondesa Sipiika n’omumyuka we era bali mu kubakolera ku bye balina okukozesa mu mirimu gyabwe ng’okubawa ofi isi n’emmotoka ezibatambuza.\nWabula agamba nti bwe banaalaba ng’emisaala gy’abalondeddwa abapya gikosa embalirira ya KCCA bajja kusaba ennyongereza bafune ssente. Ekibiina kya FDC kye kisinza bakansala abangi mu lukiiko lwa KCCA era baatandise dda okwekolamu omulimu okuteekawo omuntu gwe basobola okulonda nga sipiika. Be batunuulidde kuliko; Abubakar Kawalya, Kenedy Okello, Doreen Nyanjula ne Buruhani Byaruhanga (NRM).\nEnnoongooseza zino zaayanjulwa nga Frank Tumwebaze y’akyali minisita wa Kampala, abooludda oluvuganya ne bajja nga bazisimbira ekkuuli okutuusa lwe bagenze nga baggyamu ebintu ebimu bye baali balwanyisa ng’okuggyako abantu obuyinza okwerondera Loodi Meeya.\nOmulamuzi awonyezza Beti Kamya okwesimba mu kaguli


Bukedde Online - Obulabe bw’omuzadde okulaga omwana baganzi be\nEngeri abazadde gye bayingiza abaana mu nsonga...\nSsenga alaze obulabe obuli mu kulaga abaana...\nByan Ssemanda ng'annyonnyola\nBRYAN Ssemanda omukugu mu kubudaabuda abaagalana okuva mu Bryan Naturals agamba nti bwe weeyambisa abaana mu bwenzi, obeera osize ensigo gy’otosobola kukungula.\nOmwana wo atuuka ekiseera nga takyakuwa kitiibwa ate n’amaka omaliriza ogoonoonye. Omwana ono obeera omusizeemu ensigo ey’obukumpanya, obwenzi n’obulimba.\nOmwana bw’omukozesa ng’omutuma eri baganzi bo, abeera takyasobola kukwesiga nga muzadde we.\nOlw’ebikolwa byo eby’obwenzi by’alaba, kyangu okutandika obutakuwa kitiibwa. Obeera weeteekako omusaalaba ogw’okwekweka kuba olina okubikkirira ebikolwa byo eby’obwenzi ng’olina okumugulirira aleme kukuloopa wa maama we.\nAte obeera tokyasobola kumugunjula ng’omuzadde kubanga ekifaananyi kyo eky’okuba omuzadde gyali obeera wakitta ekiyinza okuvaako omwana okwonooneka.\nOmwana ono ne bw’akula obeera tosobola kumubuulirira nsonga yonna n’agitwala ng’ekikulu naddala ebikwatagana n’obufumbo, kuba tosobola kumugamba nti obwenzi bubi ng’ate gwe obukola mu maaso ge.\nOlw’okuba omwana ono abeera akyali muto, ekyama kyo era amala n’akyasa ekiyinza okuviirako amaka okusasika sinakindi okumukyawa. Mu mbeera eno, tokkiriza mwagalwa wo oba omusiguze kusemberera baana bo ng’oli mu bwenzi kubanga abaana tebalina kumanya ku bikolwa byo eby’obwenzi.\nSsemanda yayongeddeko nti, omuzadde bw’oyingira mu bikolwa by’obwenzi, bikole mu ngeri yo n’omwagalwa wo nga toyingizzaamu baana kubanga gwe abeera yeeyonoonera abaanabo.\nOmwana bw’akula n’atandika okubikola, kizibu okumubuulirira nti obwenzi muze mubi ng’akuze akulaba obikola. Agattako nti; Abazadde tubeereko n’ensonyi. Oyinza okwemoola ne “uncle’ oba ‘aunt” ng’omwana alaba n’atandika okubyogera mu bantu oba okubikola banne nga bazannya n’aboonona.\nBwoba oli mufumbo, tolina kwenda, wabula weekuumire munno okukuuma ekitiibwa ky’obufumbo bwammwe


Bukedde Online - Eyannemesa omulimu takyandabawo\nEyannemesa omulimu takyandabawo\nEngeri Ssennyiga omukambwe gy’awadde abamu...\nOMUSAJJA eyansuuza omulimu gwange olumaze okunzaalamu n’angoba. Nze Hasfah Namulondo 19, mbeera Kisaasi - Komamboga. Mmaze ebbanga nga nkola ku ddipo ya sooda ne b biya e Kiraka Omulimu gwange gubadde gumpa emirembe era gubadde gundabirira bulungi nga sijula, wabula bwe nafuna omusajja eyansuubiza okumpasa, omulimu ne nguleka.\nOmusajja ono muserikale wa poliisi ng’okumpangula yayita mu bukodyo bungi omwali n’okunsuubiza ebirungi bye siyinza kukutendera. E Kireka gye nali nkolera nasuulanga mu kifo we nali nkolera naye bwe yansuubiza okumpasa n’atwala mu maka ge, nalaba ng’ekirooto kyange kituukiridde eky’okubeera n’amaka agange. Era nalaba ng’eby’omulimu tebikyagasa kwe kuguleka.\nEmbeera ze mu kusooka zaali nnungi nga sirina buzibu bwonna. Wabula bwe namala ebbanga mu maka ge n’alyoka anzigyirayo obuyisa bwe bwonna. Omusajja ono yantamya abasajja bonna era okuddamu okunoonya omusajja okufumbirwa kijja kuba kizibu. Omusajja ono yampisa mu nnaku gye sirabangako.\nNatuuka okuzaala nga sirina bintu, n’okuntwala mu ddwaaliro yagaana era baliraanwa abatali mu nsonga zaffe be bansondera ssente z’eddwaaliro.\nOkuzaala olwaggwa yatandika okungobaganya muviire nga nkyali nnakawere nga n’ekirira kya bbebi tekinnakala. Nalaba siisobole, ne nsalawo okumwetegula ne hhenda mu kyalo ewaffe e Iganga. Mu kyalo nayo omwana yannemesaayo olw’okukaabanga buli kadde, kubanga namutwala tannatuumwa linnya.\nBazadde bange bantegeeza nti omwana okufuna emirembe nga mmututte ewa kitaawe amutuume erinnya nti kye kyali kimukaabya. Bwe nakomawo e Kampala omusajja yalinga gwe batanudde.\nNasanga yawasa ng’embeera ze zaakyuka. Bwe namusabanga emmere ng’antegeeza nti tasobola kugimpa kubanga mu mutima gwe yanzigyamu. Namwekubako ne mubuuza ekyamutabula wabula nga tewali ky’ahhamba.\nNalaba siibisobole kwe kumwesonyiwa, wabula neevuma olunaku lwe namusisinkana. Wadde yannemesa omulimu gwange naye nsinga kukaabira ebiseera byange eby’omu maaso bye yayonoona n’okunzaalamu omwana kyokka nga tanjagala


Bukedde Online - Bamenye ofiisi ne babba fayiro ku ttemu lya Kagezi ne Kaweesi\nMukunge abantu okukola so ssi kusaba kwokk...\nFAYIRO omubadde kalonda yenna akakwata ku kuttibwa kwa Andrew Felix Kaweesi, Joan Kagezi, n’abayeekera ba ADF abaakwatibwa zibbiddwa.\nAbagenzi; Joan Magezi ne Andrew Felix Kaweesi\nEnsonda zaategeezezza nti fayiro zino zibadde zaaterekebwa ku kompyuta mu ofiisi za ISO ezisangibwa ku Mawanda Road mu Kampala, abantu abatannategeerekeka gye bazisooberedde ne basika obuuma mu komputa kwe zabadde ne babulawo.\nEnsonda zategeezezza nti ofiisi zino zassibwawo akulira ekitongole kya ISO, Col. Frank Bagyenda ng'abazikolamu y’abakulira, kyokka oluvannyuma ofiisi eno yakyusibwa n'essibwa wansi w’akulira emirimu gy’ekikugu, Maj. Charles Oluka ng’amyukibwa James Jjumba.\nFayiro zino zabbibwa nga November 25, 2017. Ensonda zaategeezezza nti ebisumuluzo bya ofiisi zino bivunaanyizibwako abantu babiri okuli Richard Kanzira ng’ayambibwako Lt. Iavan Bwende.\nKyokka ekikyabobbya aba ISO omutwe y’engeri ababbi gye baayingidde mu ofiisi zino ne baggyamu fayiro zino era nga n’ekigendererwa kyabwe tekinnamanyika.\nOkubba fayiro zino kijjidde mu kiseera nga waliwo oluwonko wakati wa poliisi, ISO ne CMI ku ludda olulala era ISO ne CMI byasalawo okwezza okunoonyereza kwonna poliisi kwe yali ekola ku misango eminene omuli ogwa Kaweesi, Kagezi, ettemu ly’abakazi e Wakiso, obubbi mu bitongole bya Gavumenti n’obubbi bw’emmotoka.\nEBYABBIDDWA MU OFIISI\nOkusinziira ku nsonda, 'Hard Disk' eyatwaliddwa kwabaddeko ebyama bingi nnyo ebitwalidde ISO ebbanga eddene okubifuna nga ne ssente eziteekeddwaamu zibadde nnyingi ddala.\nMu byatwaliddwa mulimu; okunoonyereza ISO kw’ebadde ekola ku kutemulwa kwa Joan Kagezi eyali omuwaabi wa Gavumenti mu musango gw’abatujju abaatega bbomu e Lugogo ezatta abantu abasoba mu 70 mu July wa 2010, lipooti eraga okunoonyereza ISO kw'ebadde yakakolako ku batta eyali omwogezi wa poliisi mu ggwanga Andrew Felix Kaweesi.\nFayiro endala ezibaddeko kwe kuli okunoonyereza ku mivuyo mu Bbanka Enkulu, Crane Bank, Uganda Telecom, Abatujju n’emirala zonna zaatwaliddwa nga tekimanyiddwa oba ISO yabadde ne kkopi endala ku fayiro zino.\nJoan Kagezi yatemulwa nga March 30, 2015 ku ssaawa 1:30 ez’ekiro bwe yali ava ku mulimu ng’adda awaka e Najjeera gye yali asula n’asalawo okuyimirira e Kiwatule okubaako by’agula.\nEkifo awaatemulirwa Felix Kaweesi\nOno yali mu mmotoka ye ey’omulimu Pick Up Double Cabin era wano abazigu abaali ku bodaboda, we baamukubira amasasi agaamuttirawo. Ate Andrew Felix Kaweesi, yatemulwa March 17, 2017 e Kulambiro bwe yali ava awaka ng’adda ku mulimu, naye yali mu mmotoka ye ey’omulimu.\nOno abazigu baamufukirira amasasi agasoba mu 80 agaatwaliramu omukuumi Kenneth Erau ne ddereeva Godfrey Mambewa. Emisango gyombi poliisi yatandika okuginoonyerezaako wabula ne ISO n’esalawo okukola okunoonyereza okwayo.\nPoliisi yayoola Abasiraamu abawera be yatwala mu kkooti e Nakawa ku musango gwa Kaweesi ate Kagezi ne gye buli eno, tewali kyali kifuniddwa.\nGye buvuddeko, dayirekita wa ISO, Col. Kaka, aliko omukazi Christine Mbabazi Muhoza gwe yakwata n’amuggalira mu maka ge e Lungujja ku bigambibwa nti alina ky’amanyi ku kutemulwa kwa Kaweesi ekintu ekyaleetawo akakuubagano akamaanyi wakati wa ISO ne poliisi era katono bakubagane amasasi nga poliisi eyagala okuggya Muhoza mu mikono gya Kaka okutuusa eggye erikuuma pulezidenti lwe lyabiyingiramu ebitongole byombi ne babigoba ewa Muhoza.\nKaka yategeeza nti, Muhoza okumukuumira mu makage, baali bamutaasa ku bantu abaali baagala okumutta olw’ensonga nti alina bingi by’amanyi ku lukwe olwalukibwa n’engeri misoni y’okutta Kaweesi gye yatambuzibwamu.\nEkiragiro ekyaweebwa, kyali kiwa ISO obuyinza okusigala ng’ekola ku nsonga za Muhoza wabula omuduumizi wa poliisi mu ggwanga teyamatira n’alagira omuduumizi wa Flying Squad, Herbert Muhangi okukwata abaali bakulidde okusibira Muhoza ewuwe era Ramathan Bukenya ne munne bwe baali baduumira ewa Mbabazi poliisi n’ebakwata n’ebaggalira ku poliisi ya Kampalamukadde n’ebayimbula oluvannyuma lwa Kaka okukuba emmeeza.\nBAKUTTE OMU KU BATEBEREZEBWA\nOkuva ebyama lwebyabbiddwa, abakulu mu kitongole babadde bakola butaweera okulaba nga bakwata omuntu yenna ayinza okuba nga ye yabbye ebyama byabwe era mu kuyigga omubbi, baakutte omu ku bateeberezebwa Simon Odongo ne bamuggalira mu kifo ekimu ekiddukanyizibwa ekitongole kino.\nEkifo awaatemulirwa Joan Kagezi\nEnsonda zaatutegeezezza nti, waliwo bannaabwe ababadde batera okuyingira mu ofiisi zino amatumbi budde nga beefudde abaagala okukebera ku bantu abali ku yintanenti.\nZaagasseeko nti, abakulu kye bateebereza, omubbi ayinza okuba ng'ebisumuluzo bya ofiisi byakolebwamu kkopi oba nga baakozesezza ekiyitibwa 'French Key'.\nFrench Key, kisumuluzo nantalemwa munyolo, si 'master key' wabula French key ate bino bisumuluzo bibale nga bikozesebwa bitongole bya byakwerinda byokka.\n“French Keys ntono nnyo, ate ebitongole ebikessi okuli ISO, ESO, ne CMI byokka byebyali biweereddwa French Key ne poliisi baali baazigima naye balabika baafunayo,” ensonda bwe zaatugambye.\nZaategeezezza nti, ebisumuluzo bino tebirina munyolo gwali gukoleddwa mu nsi yonna gwe biremwa kuggula.\nDayirekita wa ISO, Col. Kaka bwe yatuukiriddwa ku ssimu yategeezezza nti, tewali kyamaanyi kye baafiiriddwa n’agattako nti, ebyama byabwe byonna bakyabirina olw’ensonga nti, ofiisi ezabbiddwaamu ebyama si lye lyabadde etterekero ly’ebyama ne fayiro ze banoonyerezaako enkulu.\nYannyonnyodde nti, Cyber Unit ebadde mpya nga yakatondebwawo ate teyali kitundu ku ISO n’ategeeza nti tewabaddeyo byama bingi nnyo.\nYagasseeko nti, okumenyebwa kwa ofiisi zaabwe, yabadde akulabyeko ku mikutu gya yintanenti nti wabula kw'abadde kusavuwaziddwa nnyo n’agamba nti obujulizi n’okunoonyereza kwabwe kwonna bakyakulina mu bulambalamba.\nBwe yavudde ku ssimu, Lt. Col Joseph Ariganyira, omukwanaganya w'ensonga z'ebyobufuzi mu ISO, yakubye essimu n'ategeeza nti ebyama byabwe byonna babirina mu bujjuvu n'agattako nti waliwo abantu be baagobaolw'empisa embi abasaasaanya olugambo.\nYagasseeko nti, bakolera wamu ne poliisi mu kunoonyereza kwonna nti era ssinga waliwo ebyama ebyabbiddwa, ababbi bandibadde bayiggibwa.\nSsentongo alumirizza Bad Black okumupokera ssente amuganze\nBlack katono afe enseko mu kkooti\nBlack asaba paasipooti ye agende e London okuzaala


Bukedde Online - Taata wa Enanga atuuyanye ku by'ettaka\nAbakola ppaaka enkadde baleseemu siteegi 34 zokka\nOmugagga Ham azzeemu okuttunka ne DTB Bank\nEnkuba y'amataba ebbomodde ekkubo entambula n'esannyalala e Buloba - Nsangi\n'Sasula obukadde 50 oba ogende e Luzira'\nTAATA w’omwogezi wa poliisi mu ggwanga, Fred Enanga abadde mu kaseera kazibu ng’annyonnyola engeri ye ne mutabani we Enanga gye baafunamu mayiro z’ettaka ennya kwe baagoba abantu.\nEnanga mu kakiiko.\nTAATA w'omwogezi wa poliisi mu ggwanga, Fred Enanga abadde mu kaseera kazibu ng'annyonnyola engeri ye ne mutabani we Enanga gye baafunamu mayiro z'ettaka ennya kwe baagoba abantu.\nOkunnyonnyola yakutandikidde mu Lungereza kyokka oluvannyuma n'asaba adde mu lulimi lwe. George Echonga ne mutabani we Fred Enanga kati be bannannyini mmayiro z'ettaka ennya eziri ku kyalo Oreta ekisangibwa mu ggombolola Akokoro mu disitulikiti y'e Apac.\nJjajja wa Fred Enanga ayitibwa Napthali Enanga ye yabaloopa mu kakiiko nga bwe baatwala ettaka lyabwe ery'ekika.\nEchonga yabadde mu kakiiko akabuuliriza ku nsonga z'ettaka.\nLooya w'akakiiko Ebert Byenkya bwe yamubuuzizza engeri gye yafunamu ettaka eryo yasoose kugamba nti si lya kika.\nYategeezezza nti taata we, omugenzi Enos Okabo talina muntu yenna gwe yaligulako wabula yava gye baali bamuzaala ku kyalo Arita n'asenga ku kyalo Oreta era okuva olwo mayiro z'ettaka nnya ne zifuuka zize.\nYasoose kwogera mu Lungereza nga buli ekimubuuzibwa akizzaamu maanyi naye akakiiko bwe kaawumuddemu, yakomyewo n'agamba ssentebe w'akakiiko omulamuzi Catherine Bamugemereire nti asazeewo eby'okwogera Olungereza abiveeko ayogere mu lulimi lwe oluzaaliranwa era n'akkirizibwa.\nObujulizi obwaleeteddwa mu kakiiko bulaga nti Echonga yali wa poliisi naye bwe yatandika okufiirwa abaana yaddangayo mu kyalo ng'aziika wa baganda be kubanga teyalina ttaka okutuusa bwe baamuwa aw'okuzimba.\nKigambibwa nti bwe yawummula ne yeefuga ettaka lyonna ng'agamba nti kitaawe yalimulekera era n'atandika okugobaganya abantu abaaliko ng'ayambibwako mutabani Fred Enanga.\nLooya Byenkya bwe yamubuuzizza oba ekyamwefuza ettaka ly'ekika lwa kutya kuswala kuddamu kufiirwa baana nga talina w'abaziika ng'ate musajja mukulu Echonga n'amuddamu nti eby'okuzimba mu kyalo yali yabirowoozaako nga tannatandika na kufiirwa.\nYakalambidde nti ettaka lyali lya kitaawe kubanga yalisengako mu 1941 nga kuliko nsolo za mu nsiko olwo n'abantu abalala naddala baganda be ne batandika okulisengako naye olw'okuba ye yalisookako lyafuuka lirye.\nAkakiiko kaamutegeezezza nti eky'okuba ng'ayogera mazima nti kitaawe ye yasenga ku ttaka tekitegeeza nti lyafuukirawo lirye kyokka Echonga yasigadde akyakalambidde nti ettaka lyabwe kubanga kati balina n'ekyapa.\nFred Enanga ne kitaawe babakunyizza ku by'okwezza ettaka ly'ekika: Jjajjaawe y'aloopye\nEkyewuunyisizza akakiiko, ye Echonga eyatandika okugoba ku by'okufuna ekyapa ku ttaka lino mu 1977 kyokka n'akifuna mu 2018.\nBaamubuuzizza emitendera gye yayitamu okufuna ekyapa nga tabinnyonnyola bulungi.\nMutabani we Enanga naye yayitiddwa okuwa obujulizi ku ngeri gye baafunamu ettaka lino. We buzibidde ng'akakiiko kakyawuliriza ensonga z'ettaka lino.\nGen. Kayihura ayitiddwa mu kkooti ku musango gw'okukuba abantu kibooko\nSam Kutesa: Munnayuganda asoose okukubiriza ttabamiruka w'ekibiina ky'amawanga amagatte\nSam Kuteesa aweze okulwanyisa obwavu\nSam Kutesa pulezidenti w'ekibiina ky'amawanga amagatte akomyewo\nOmugagga Ham azzeemu okuttu...\nOMUGAGGA Hamis Kiggundu amanyiddwa nga Ham agonzezza banka n'ekkiriza okuggyawo omutemwa gw'okusooka okusasula...\nPoliisi ekutte abagambibwa ...\nPOLISI y’e Kaikiri ekutte abooluganda basatu abagambibwa okwekobaana ne batta kitaabwe Wilson Kiwalabye olw’obutabagabira...


Bukedde Online - Okuwulira omusango oguvaanwa omugagga eyamenya ekkanisa kukyajulidde\nOkuwulira omusango oguvaanwa omugagga eyamenya ekkanisa kukyajulidde\nOmugagga Dodoviko Mwanje ( ku kkono ) ng'ali ku kkooti e Kololo ne SSP Rashid Agero.\nWADDE nga gavumenti yamaliriza okunoonyereza ku musango oguvunaanibwa omugagga Dodovico Mwanje amanyiddwa nga Dodo ogw'okubba ebintu by'Ekkanisa ya St. Peters mu Ndeeba, okuguwulira kukyajulidde.\nOkuwulira omusango kwali kutandika March 31, 2021 oluvannyuma lw'omuwaabi wa gavumenti Innocent Aleto okutegeeza kkooti nti baali baamaliriza okunoonyereza kyokka tekisobose olw'omulamuzi Pamela Lamunu aguli mu mitambo obutasobola kubeerawo ng'afiiriddwa.\nDodo avunaanibwa emisango gy'okumenya Ekkanisa wabula gino gyakyusibwa oludda oluwaabi ne bamuggulako emirala egyatwalibwa mu kkooti ewozesa abalyake e Kololo ey'omulamuzi Pamela Lamunu.\nOkusinziira ku ludda oluwaabi, kigambibwa nti Dodo yabba ebintu by'Ekkanisa ya St. Peter's bya bukadde 850 nga kigambibwa nti yabibba nga August 10, 2020 lwe baasenda ekkanisa. Omusango yagwegaana.\nDodovico era avunaaniddwa okwekobaana n'abantu abalala okuli abaserikale ba poliisi SSP Rashid Agero, SP Martin Odero, ASP Karoli Isabirye, AIP Kiro Anthony, Ivan Katongole omukungu wa KCCA , Richard Naika nga naye mukungu wa KCCA ne GISO Ali Mukwaya ne bamenya ekizimbe ekiriwo mu mateeka.\nBoofiisa ba poliisi era baavunaaniddwa okukozesa obubi ofiisi zaabwe wamu n'okulya enguzi. Baakudda mu kkooti eno nga May 6,2021.\nEra abantu abo bavunaaniddwa okujjeemera ebiragiro bya pulezidenti ne minisitule y'ebyobulamu ebikwata ku bulwadde bwe ssennyiga omukambwe nga kino baakikola nga August,9,2020 bwe baakung'aana ku kkanisa ya St.James e Ndeeba .


Ababaka ba parliament bakungubagidde Jacob Oulanyah mu ngeri eyenjawulo – baggyeyo akabonero ke aka bowtie – CBS FM\nAbabaka ba parliament bakungubagidde Jacob Oulanyah mu ngeri eyenjawulo – baggyeyo akabonero ke aka bowtie\nAbabaka basimbye ennyiriri okwaniriza omubiri gw’abadde sipiika wa parliament Jacob Oulanyah\nAbabaka ba parliament n’abakozi baayo basazeewo okwambala essuuti enzirugavu n’obutaayi obutono obumanyiddwanga bu bow ties ,ng’akabonero akokungubagira nokujjukira eyali sipiika wa parliament Jacob Oulanyah eyayambalanga ennyo bu bowtie.\nAbabaka abakyala n’abakozi abataasobola kwambala butaayi buno ,nabo balabiddwaawo nga babukookedde ku ngoye zabwe, okuggyayo amakulu n’omulamwa gw’olunaku ogw’okukungubaga.\nJacob Oulanya mu bulamu bwe bwonna abadde mwagazi wobutaayi buno awamu nessuuti enzirugavu ,era abamu ku babaka abawangadde nayo baze bamuwaako obujjulizi nti buli lweyagendanga ebweru w’eggwanga ,yabaguliranga obutaayi buno nabubaleetera.\nKigambibwa nti obutaayi buno Jacob Oulanyah yatandika okwambala bu bowtie mu mwaka 2004,era okuva olwo abadde taddangamu kwambala bika bya taayi birala.\nOmubiri gw’abadde sipiika guleetebwa leero mu parliament ababaka okumukungubagira, era gyegugenda omusizibwa okutuusa olunaku lw’enkya ku lwokusatu.\nOmwogezi wakabondo ka NRM mu parliament Brandon Kintu ,agambye nti ng’ababaka ba NRM bateeseetese ababaka babwe nti mu lutuula lwa parliament olwessaawa omunaana, buli omu okubaako ekirungi kyayogera ku mugenzi.\nParliament okuviira ddala ku wankaaki waayo okutuuka mu kizimbe kyennyini ekya parliament watereddwawo ekiwempe ekimyufu n’okutimbawo ebimuli ebyalangi emyufu, kyenvu ne kiragala ng’akabonero akalaga ekitiibwa ekibadde kiweebwa omugenzi.\nOulanyah ye sipiika wa parliament asoose okumala akaseera akatono mu ntebe.\nYalondebwa nga 24 may,2022 era nga yasemba okulabwaako ng’akubiriza parliament, ababaka lwebaayisa ennongosereza mu tteeka erifuga ekittavu ky’bakozi ki NSSF, eryakkiriza abakozi okufuna ku nsimbi zaabwe ebitundu 20 ku kikumi,nebwebaba tebanaweza myaka 55 egyogerwako mu tteeka ekadde.\nMu bigambo bye ebyasembayo etteeka lino bweryaali liyisibwa,yagamba nti wakufuna ku tulo ,olwabakozi abaamuli obubi ngetteeka lino terinayisibwa.


Ddala okusabira awamu kikulu? Ddala kwamanyi okusinga okusaba nga ndi nzekka ?\nOkusabira awamu kitundu kikulu ku bulamu bw’ekanisa, wamu n’okusinziza awamu, ensomesa entuufu, okumenya omugaati, n’okukuɲɲaana. Ekanisa eyasooka yakuɲɲaana obutayosa okusoma ensomesa y’abatume, okumenya omugaati,n’okusabira awamu (Ebikolwa 2:42). Bwetusabira awamu n’abakkiriza abalala, ebivamu biba birungi nnyo. Okusabira awamu kutuzimba era kutuggata kubanga tuba tugabana okukkiriza kumu. Omwoyo Omutukuvu atuula mu buli mukkiriza aletera emitima gyaffe okusanyuka bwetuwulira amatendo ga Mukama waffe era omulokozi waffe, era atugatta wamu mu mukago egwenjawulo ogwokutabagana ogutali wantu walala wonna mu bulamu.\nEri abo abayinza okuba nga bali bokka era nga batawaana n’obulamu, okuwulira nga abantu abalala babayimusa eri namulondo ey’ekisa kusobola okubazaamu amanyi. Era kituyamba okutuzimba mu kwagala nga tufa kw’ebyo ebifa ku banaffe nga twegayirira kulwabwe eri Katonda.. Mu kaseera ke kamu, okusabira awamu kulaga emitima gy’abantu abakwenyigiramu, Tulina okugya eri katonda mu buwombeefu( Yakobo 4:10), amazima (Zabbuli 145:18), mu bugonvu (1 Yokaana 3:21-22), mu kwebaza (Baffirippi 4:6) mu buvumu (Abaebbulaniya 4:16). Ekyenaaku, okusabira awamu gusobola okuba omukutu eri abantu nga bbo ebigambo byabwe tebabyolesa eri Katonda wabula eri nga babyolesa eri ababawulira. Yesu yatulabula eri enkola eyo mu Matayo 6:5-8 nga atuzaamu amanyi obutaba bantu berabisa , abaleekanira wagulu oba bananfuunsi mu kusaba, wabula nga tusaba mu kyama mu bisenge byaffe okusobola okwewala okukemebwa okukozesa esaala mu ngeri ey’ekinanfuusi.\nTewali wantu wonna ebyawandiikibwa webitulaga nti okusabira awamu ‘kwamanyi okusinga’ era kusobola okuleteera Katonda okukola okusinga okusaba nga oli wekka. Abakkiriza bangi bagerageranya okusaba okwenkana “n’okujja ebintu mu mukono gwa Katonda”, era okusabira awamu nekaba akaseera ak’okwogera ebyo byetwagala okuva eri Katonda. Okusaba okusinziira ku Bayibuli kulina ebika bingi era nga kutwaliramu okwagala okuyingira mu kuberawo kwa Katonda atukkiridde, omutukirivu. Katonda okuba nti asobola okutega okutuku kwe eri ebyetaago by’ebitonde bye kiretera amatendo n’okusinza kuyiika okuyiika mu bungi (Zabbuli 27:4; 63:1-3), kireeta okwenenya era n’okwetonda okuva mu mutima (Zabbuli 51;Lukka 18: 9-14), era kireteera obwesimbu mu kwegayirira ku lwabantu abalala ( 2 Abassesalonika 1:11; 2:16).\nOkusaba, olwo, kuba kukolagana ne Katonda okusabola okuleeta enteekateeka ze okubaawo, wabula ssi kumunyoola asobole okusinkana okwagala kwaffe. Bwetuleka okwagala kwaffe, tusobole okukkakanira oyo amanyi embeera zaffe okusinga ffe, era amanyi ebyetaago byaffe “nga tetunaba na kumusaba” (Matayo 6:8), okusaba kwaffe olwo lwekutuuka wagulu ennyo. Esaala esabiddwa mu kukkakanira okwagala kwa Katonda, kitegeeza nti kuddibwamu, nga kusabiddwa omuntu omu oba abantu lukumi.\nEndowooza egamba nti esaala ezisabiddwa awamu zikwata nnyo ku Katonda eva mu kuvuula Matayo 18:19-20 okukyamu, “ Nate mbagamba nti Oba bannammwe babiri bwe beetabanga ku nsi buli kigambo kyonna kye balisaba, kiribakolerwa Kitange ali mu ggulu. Kubanga we baba ababiri oba basatu nga bakuŋŋaanye mu linnya lyange, nange ndi awo wakati waabwe.” Enyiriri zino ziva mu kitundu kitundu kyebyawandiikibwa ekinene ekyogera ku nkola elina okugoberwa ekanisa singa waliwo memba w’ekanisa aba ayononye. Bwezivuunulwa ng’ezisuubiza abakkiriza okubawa ebyo byonna byebakkiriziganyako okusaba eri Katonda, newankubadde nga biva mu kibi oba byakisiru, tekontana bukontanyi kwokka n’enkola y’ekanisa, tekikwatagana na byawandiikibwa birala naddala ebyogera ku Katonda okuba nga alina eddembe n’obuyinza okukola kyonna kyayagala nga tawaliriziddwa.\nEnsonga endala eri nti, okukkiriza nti “ababiri oba abasatu bwebwakuɲɲaana” okusaba, waliwo amannyi agenjawulo gagattibwa ku saala zaffe tekuwagirwa Bayibuli. Amazima gali nti Yesu aberawo abantu babiri oba basatu bwebwakuɲɲaana okusaba, wabula, aberawo mu ngeri yemu nga omukkiriza omu asaba yekka, omuntu oyo nebwaba ng’ali mayiro lukumi nemunne. Okusabira awamu kukulu kubanga kuleeta obumu (Yokaana 17:22-23), era nsonga nkulu nnyo eri abakkiriza okwezaamu amannyi (1 Abasessaloniika 5:11) era okwekubiriza mu kwagalana n’emubikolwa ebirungi. (Abaebbulaniya 10:24).


Etteeka lya basketball epya lireese enkyukakyuka...\nLeero mazaalibwa ga Memphis Depay eyavuyiza...\nOmuzannyi abadde akyasinze okuwangaala mu ttiimu ya JKL Dolphins okumala emyaka etaano Peace Nakirijja ayabulidde bakyampiyoni b’ekikopo ky’abakyala emyaka ebiri egy’omuddiring’ana(2018 ne 2019) mu Basketball nga yeekengedde nti ffoomu ye eyinza okumwokesa akatebe sizoni ejja.\n“Sizoni eweddeko nga sifuna budde bumala ku kisaawe ate endagaano yange yaweddeko,ttiimu yabadde ekyayagala nsigale naye ndaba nga kati ennono yaabwe eri ku baana bato ekintu nange kye mpagira, kwe kusalawo mbawe omukisa naye nga ngenda kufuna ttiimu mu liigi ya babinywera mweng’enda okuzannyira,” bwe yakakasizza.\nNakirijja agamba nti ttiimu ye bw’ebadde mu mpaka za zone 5 newankubadde ekikopo baakiwangula naye yali yeesunze okuzannya ekimala wabula abakungu ba ttiimu beewola abazannyi ba UCU ne Nkumba okuli;Zaina Lokwameri,Rose Akon, Sarah Ageno(UCU), Brenda Akon(Nkumba) olwo ye akatebe ne kamwokya.\nMu ngeri y’emu, A1 Challenge mu liigi ya babinywera eya Basketball abakyala, esazeeko abazannyi basatu okuli; Georgia Adhiambo(Kenya),Agnetta Kambua(Kenya) ne Elizabeth Akol(Uganda)


Emisango gya Ssegirinya ne Ssewanyana bagyongezaayo | Dembe FM 90.4\nEmisango gya Ssegirinya ne Ssewanyana bagyongezaayo\nOlwaleero kooti ezeemu okulaba wa oludda oluwaabi werutuuse mu munoonyereza ku misango egivunaanibwa ababaka, Allan Sseanyana ne Muhammad Ssegirinya n’abalala abavunaanibwa okwenyigira mu kutta abantu e Masaka.\nShamim Malende ne Erias Lukwago bannamayteeka babaka bano, nabo balabiseeko Masaka.\nSsewanyana yeyanjudde eri kooti, ngasinziira mu kkomera e Kigo wabula Ssegirinya tasobodde kuberawo nga kigambibwa nti afuna obujanjabi.\nOludda oluwaabi nga lukulembeddwamu Richard Birivumbuka lutegeezezza kooti nga bwerutanamaliriza kunoonyereza kwabwe era nebasaba kooti ebongere obudde.\nOmulamuzi Christine Nantege yaasoose okwongezaayo omusango oguvunaanibwa Ssegirinya ne ssewanyana ogw’okutta Joseph Bwanika mu bitundu bya Kisekka mu Lwengo okutuuka nga 10 Novemba.\nWabula ssewanyana awanise omukono naamutegeeza nga bwali mu bulumi obutagambika olw’ebitundu bye eby’ekyama okuba nti biri mu mbeera mbi naasaba omulamuzi alagire ab’obuyinza mu makomera bamutwale wakiri afune obujangjabi.\nOmulamuzi Nantege bwamalairizza, nomulamuzi Grace Wakooli naye naayingira ku misango omukaaga okuli Obutujju, okuvujjirira obutujju, okutta abantu 3 ku kyalo Setaala n’okugezaako okutta omuntu e setaala era Omuwaabi wa gavumenti amutegeezezza nti akyanonyereza naasaba obudde.\nOmulamuzi Wakooli naye ayongezaayo omusango okutuuka nga 10 omwezi ogujja.


Ogw’abagambibwa okutta omwana ne bamuziika gujulidde\nKino kyaddiridde omuwaabi wa Gavumenti mu musango guno, Emily Ninsiima obutalabikako olw’olusirika lw’abawaabi ba Gavumenti olugenda mu maaso.\nCotlida Namakula 68, Samewo Kiwanuka 34, Joel Kinalwa Kikuuno 33, ne Geoffrey Kawunde 38, be bavunaanibwa omusango gw’okutta omwana, Emmanuel Wasswa 15, oluvannyuma omulambo gwe ne baguziika mu nkukutu.\nKu kkooti eggulo, embeera yabadde ya kimpowooze ng’abavunaanibwa mu musango guno tebaaleteddwa ku kkooti okuva e Kigo gye baasindikibwa.\nOmulamuzi wa kkooti ento e Wakiso, Esther Nakadama mu lutuula lwa kkooti olwaliwo nga April 3, 2019, yawalirizibwa okwongezaayo omusango okutuusa nga April 17, 2019 oluvannyuma lw’omuwaabi wa Gavumenti okumutegeeza nga Gavumenti bw’ekyanoonya obujulizi obulumika abavunaanibwa.\nKigambibwa nti ono yasooka kusibwa ku muti n’emiguwa oluvannyuma ne bamusiba bbulooka ku busajja bwe olwo ne batandika okumukuba okutuusa lwe baamutta.\nAbatuuze baategeeza nti Wasswa baamukuba nga bamuteebereza okubba essimu y’omu ku batuuze ne 2000/= era bwe yegaana, jjajja we kwe kuduumira batabani be nga bakulembeddwaamu Kawunde ne batandika okumukuba.\nEttemu lino lyaliwo nga February 16, 2019 ku kyalo Bbaale mu Ggombolola y’e Masuliita mu disitulikiti y’e Wakiso.


Bukedde Online - Balindirira Kabaka okulangirira Katikkiro omupya\nBalindirira Kabaka okulangirira Katikkiro omupya\nKkooti erambudde omujaasi we yattira abantu 10 e Bombo\nOfiisa wa Poliisi bamukutte ne muk'omusajja\nABATAKA, abakungu, ababaka b’Olukiiko n’abaami bali ku bunkenke nga balindirira Ssaabasajja Kabaka Ronald Muwenda Mutebi ll okulangirira Katikkiro omuggya ekiseera kyonna.\nBya AHMED KATEREGGA ne DICKSON KULUMBA\nEnsonda mu Lubiri e Banda ne mu Bulange e Mmengo zaategeezezza nti Kabaka amalirizza okwebuuza okubadde okuwanvu ennyo okuva ku bataka n’abakungu, kw’ani gw’asaanidde okukwasa Ddamula, nti era be yasembyeyo\nokwebuuzaako baabadde baami ab’amasaza 18 ne bannaddiini.\nKino kiddiridde ekisanja eky’emyaka ena, ekya Katikkiro aliko, Ying. J.B. Walusimbi okuggwaako ate n’asaba Kabaka aleme kumwongera kisanja kirala, wabula n’amulagira agire ng’amulamulirako Obuganda okutuusa ng’afunye omuntu omutuufu anaamuddira mu bigere.\nBukedde bwe yatuukiridde Katikkiro J.B. Walusimbi eggulo, yamusanze mu Bulange ng’akakkalabya mirimu gye n’agamba nti eng’ambo z’okumugoba aziwulira buwulizi.\n“Nze ndi musajja Muganda ow’Effumbe, sisobola kumala gasuulawo Ddamula mpozzi ebyo bikolebwa bava e Bunyoro.\nNinda bulinzi omuntu Ssaabasajja gw’anaasiima, nze nga mmukwasa buli kintu, naye nga kati emirimu nkyagikakkalabya kinnawadda.”\nMinisita avunaanyizibwa ku nsonga z’Olukiiko, baminisita n’eby’amawulire Mw. Charles Peter Mayiga naye yawakanyizza eby’okugoba Katikkiro nga bwe byabadde biyiting’ana n’agamba nti singa byabadde bituufu, yandibadde abimanyi. Wabula yagaanyi okubaako ky’ayongerako ng’agamba nti ensonga z’okulonda Katikkiro za Kabaka yennyini so ssi gavumenti ya Buganda gy’ayogerera e Mmengo.\nWabula ne Munnamawulire wa Kabaka, Dick Kasolo, naye yagaanyi okubaako ky’ayogera ng’agamba nti ayogera Kabaka y’amulagidde nti noolwekyo yabadde tannabaako ky’amulagira kwogera.\nEnsonda e Banda zaategeezezza nti mu kwebuuza kwa Kabaka okubadde okuwanvu, abantu bataano be basinze okusongwamu.\nMu bano mulimu; omumyuka asooka owa Katikkiro wa Buganda, Ambassador Emmanuel Ssendawula, omumyuka ow’okubiri owa Katikkiro, Haji Muhamud Sekimpi avunaanyizibwa ku by’obuwangwa, Ssabawolereza wa Gavumenti y’e Mmengo Apollo Makubuya , Minisita avunaanyizibwa ku nsonga z’Olukiiko, baminisita n’ebyamawulire, Charles Peter Mayiga n’asembayo nnannyini Kampala University, Polof. Badru Kateregga.\nAbasongwako bonna, tewali yakkirizza kwogera na Bukedde nga batya nti Abaganda basobola okubategeera obubi.\nBaleese eddagala ly'omusujja eppya\nEmyaka 50 egy'obwetwaze gitusanze tukyalumwa envunza!


Bukedde Online - Gye nayitanga ng’abammanyi balowooza ndi muzimu - Muteesa\nNabuuka mirambo gya basajja bange nga ntoloka...\nNawulira olugambo nti Nnaabagereka ne muganda we Sarah baali babasibye ate nga babatulugunyizza, wabula obutuufu bwabyo ggwe nange.\nOlukiiko lwe Lancaster mu 1961, olwakola Ssemateeka w’okwefuga. Owookusatu ku kkono ye Ben Kiwanuka.\nMu kitabo kye ‘Okuvvoola Obwakabaka bwange (The desecration of my Kingdom) Ssekabaka Sir Edward Muteesa II anyumya amagye ga Obote bwe gaalumba Olubiri lwe ne batuusa okumuwangangusa. Olwaleero anyumya bwe yava e Lubaga ng’atoloka amagye ga Obote\nTwalina okusalwo okukwata oludda Ebugwanjuba, ng’eno mayiro 300 gye twalina okusanga ensalo ya Uganda ne Congo oba e Bukiikaddyo ng’eyo waliyo ensalo ya Burundi.\nOkukwata okudda ku ya Congo kyali kikalubamu, ate eya Burundi nga waddewaddeko naye twamalirira ne tukwata ekkubo erituggusa e Congo.\nTwatandika okutambula, wabula siyinza kunnyonnyola lugendo lwange kuba terwaliko kkubo ddambulukufu olw’okutya okuttibwa n’abo Obote be yandirowoozezza nti baliko kye bannyambye!\nEnjole ya Muteesa lwe yakomezebwako mu Buganda mu\nNaye kye nsobola okwogera, saayitira Tanzania nga Obote bwe yabityebeka oluvannyuma.\nEkirungi ebimu ku bitundu nali mbimanyi, kale ensi nali ngimanyi bulungi, ssinga tekyali ekyo sirowooza nti nandisobodde okufuluma eggwanga.\nEnsi yonna yali mu kusoberwa, abantu nga badduka okuva e Kampala okwetegula ekibambulira. Endabika yange, ssinga nali Kabaka wa Buganda kyokka, kyandibadde kizibu okuntegeera. Wabula olw’okuba nali Pulezidenti wa Uganda wadde nali nfaanana bulala abalabe nga basobola okubaako obubonero bwe balaba ne bantegeera, kale nalina okwegendereza.\nBaasooka kukwata muganda wange David (Ssimbwa), kuba twali tufaanagana, bwe baamukwata balowooza nti bakutte nze. Era baawulirwa nga boogera ‘Yooyo yennyini’ olwo gwe baali batadde ku loole ne bamuggyako ne bamutwala mu Land Rover, wabula oluvannyuma bakizuula nti ssaali nze nga bakoze nsobi, baamunyoola omukono ne bagumenya ne bamutwala mu kkomera!\nWe mpandiikidde bino nga tateebwanga.\nTwatambulanga misana, kuba ekiro twakiraba nga kyabulabe olw’ensonga baasuulanga ebimotoka by’amagye n’okuyoola abantu.\nNali neesulidde ekikooti ekyeru nga kinene nzenna mbulidde muli, ate ekyankola obubi ssaasobola kufuna kirevu kya kimpatiira, wadde gwali gutyo naye twafubanga okulaba nga tubuzaabuza endabika oli nga kizibu okututegeera, nga n’enviiri nzisaze nzimazeeko ng’afiiriddwa!\nOlumu Land Rover bbiri ezaali zikubyeko abaserikale zaatuyimiriza ne batuubuza, ‘Mwe baani, era mulaga wa?’ Twababuulira amannya amafu, era ne tubagamba nti ‘Tugenda wala’ baatulanga okutambula mu budde obukyamu, era ne batuleka ne beeyongerayo.\nOluvannyuma waliwo mukwano gwaffe eyatusanga n’atutwalako, era ono yatwanguyiza olugendo mwattu. Twasanga poliisi ng’etadde emisanvu mu kkubo, dereeva waffe bwe yagiraba n’akyusa lumu mmotoka n’avuga nga tudda gye tuva, nali ndowooza bajja kutugoberera naye tebaakikola.\nSsinga tweyongerayo oba nali ngenda kubagamba ntya! Nti, ‘Nze Kabaka wa Buganda, eggwanga erisangibwa mu Uganda, twogera Luganda, ffe tusinga obungi mu Uganda’ okwo tekwali kweyokerera mukira?\nNali mpulidde olugambo nti Nnaabagereka ne muganda we Sarah baali babasibye ate nga babatulugunyizza, wabula obutuufu bwabyo ggwe nange.\nKumpi buli omu baali bagamba mufu, kuba bangi baali babuzeewo, naye nga twogera kuno na kuli nali simanyi oba batugoberera, ye abatugoberera baali batuuse wa?\nKye namanya bwe tuba twali tufuna amawulire amafu, ate ku Obote ge yafuna ku ffe go gaalinga mafu nnyo ate nga gajjuddde okusoberwa. Kuba ate mikwano gyange ebweru wa Uganda baakola omulimu munene okubuzaabuza Obote ne basajja be, nga bawa amawulire amakyamu ku nze.\nAbamu nga bagamba nti ndi Nairobi, abalala bandabyeko mu Addis Ababa ekya Ethiopia ate abandi Burundi okwo kw’ogatta abagamba nti baali banzise. Kati n’asoberwa ky’atwala ne ky’aleka!\nOkufulumirawo nalaba nga kikalubamu, nasooka ne ndowooza okwekweka Obote balowooze nti siriimu mu ggwanga oba nti nafa. Nabuuza omusajja omu okubaako musajjamukulu gw’andagirira.\nMu kunziramu yambuuza nti, ‘Waawulidde ku mawulire amapya agali mu kitundu?’ ko nze nedda, mawulire ki? ‘Kabaka yasuze kuno ekiro ekikeesezza leero. Yafunye n’omukazi omulalaa kuba ababe bonna battiddwa. Naye kati kye mpulidde azzeeyo ate kulumba e Kampala okwesasuza’ Natunuuulira omusajja nga simumala, nasalawo okweyongerayo gye nali ndaga!\nTwanoonya ekifo we tuyinza okusula, wabula ekisulo ekyali okumpi baali bakiteekedde omuliro.\nEmmere kyali kimu ku bizibu byaffe, nzijukira okugwa ku Apo ekiyiifuyiifu gye nali nsigazzaawo kw’ezo ze baali batuwadde, nalyako kitundu endala ne ngitereka okugirya oluvannyuma, wabula waliwo we twafuna enkenene ne zitutaasaako enjala.\nWadde twali mu nnaku, naye waliwo ebiseera we twasanyukangamu. Nzijukira bwe twatuuka mu maka g’omwami omu eyatukyaza, zaali ssaawa 1:00 ey’akawungeezi. Twasanga omukulu yasse akayana era n’alagira bakyala be n’abakozi mu maka omwo batutegekere ekyeggulo.\nOkutya okusisinkana abantu gye twagendanga tekwali kutulyamu lukwe, wadde nga nakyo kyali kisoboka, wabula ennyaniriza ey’amaanyi ng’abamu baagala n’okutemya ku bannaabwe ku kyalo nga bwe bakyazizza Kabaka, kale embeera eno n’abamu okwagala okuleeta ebirabo yali ejja kutukwasa mangu era twagyewala.\nAbamu baayagala n’okunkwatako, ate nga bakkiriza nti okunkwatako kujja kwongera okumpa emikisa ntambule bulungi!\nNdowooza ne bano bandibadde bandabanga omuzimu, lwakuba bo baali tebalabye ggulire lya Daily Express okwali kufulumiddwa omutwe ‘Kabaka Freddie mufu’ kyokka abamu baali balowooza nti nafa era balaba muzimu.\nNzijukira akalenzi akamu akaagaanira ddala okukkiriza kye kalaba, mu ddakiika 10 kaakiddamu enfunda eziwera, ‘Nedda oli mufu’ tekisoboka kuba ng’oli mulamu.\nMmotoka za basajja ba Obote ezaali zinnoonya zaakonkomalira ku nguudo ez’enjawulo, kino kyaleeta olugendo lwange okuba olw’akasoobo wadde gwali gutyo naye nalina okweyongerayo. Enkya linda ekyaddirira. Bikyusiddwa EDWARD SSERINNYA\nEmmundu n’abajaasi twalina batono naye twalwanirawo - Muteesa


Yeremiya 15:4,Yeremiya 34:17,Ekyamateeka Olwokubiri 28:25,1 Bassekabaka 9:7,Yeremiya 29:18,Ekyamateeka Olwokubiri 28:37 LCB - Era ndibawaayo babeetamwe eruuyi - Bible Gateway\n4 (A)Era ndibawaayo babeetamwe eruuyi n’eruuyi mu bwakabaka bwonna obw’omu nsi olw’ekyo Manase mutabani wa Keezeekiya kabaka wa Yuda kye yakola mu Yerusaalemi.\nYeremiya 15:4 in all translations\n17 (A)“Noolwekyo, bw’ati bw’ayogera Mukama nti, Temuŋŋondedde; temutadde bantu ba nsi yammwe. Kale kaakano nangirira ‘eddembe’ gye muli, bw’ayogera Mukama, ‘eddembe’, okuttibwa n’ekitala, ne kawumpuli n’enjala. Ndibafuula ekyenyinyalwa eri obwakabaka bwonna obw’oku nsi.\nYeremiya 34:17 in all translations\n1 Bassekabaka 9:7\n7 (A)kale ndiggya ku Isirayiri ensi gye mbawadde era ne yeekaalu gye ntukuzizza n’erinnya lyange ndigireka. Olwo Isirayiri erifuuka eky’okunyoomoolwa n’ekyokusekererwa mu mawanga gonna.\n1 Bassekabaka 9:7 in all translations\n18 (A)Ndibagoberera n’ekitala, n’enjala ne kawumpuli ne mbafuula ekyenyinyalwa eri obwakabaka bwonna obw’ensi era ekikolimo n’ekikangabwa, n’eky’okusekererwa n’okuvumwa eri amawanga gonna gye ndibagobera.\nYeremiya 29:18 in all translations


Zabbuli 46 | Bayibuli ey'Oku Mukutu Gwaffe Ogwa Intaneeti | New World Translation\n“Katonda kye kiddukiro kyaffe”\nEbikolwa bya Katonda ebyewuunyisa (8)\nKatonda amalawo entalo mu nsi yonna (9)\nEri akubiriza eby’okuyimba. Zabbuli y’abaana ba Koola.+ Mu ngeri ya Alamosi.* Oluyimba. 46 Katonda kye kiddukiro kyaffe era ge maanyi gaffe,+Bulijjo abaawo okutuyamba nga tuli mu buzibu.+ 2 Eyo ye nsonga lwaki tetujja kutya, ensi ne bw’eneekyuka,Ensozi ne bwe zinaagwa mu buziba bw’ennyanja,+ 3 Amazzi gaayo ne bwe ganaayira ne gabimba,+Ensozi ne bwe zinaayuuguuma olw’okwesiikuula kwayo. (Seera) 4 Waliwo omugga ogulina emikutu egisanyusa abantu b’omu kibuga kya Katonda,+Weema ey’ekitiibwa entukuvu ey’oyo Asingayo Okuba Waggulu. 5 Katonda ali mu kibuga;+ tekiyinza kuwambibwa. Katonda ajja kujja akiyambe ng’obudde busaasaana.+ 6 Amawanga gaali mu luyoogaano, obwakabaka bwawangulwa;Yayogera mu ddoboozi erya waggulu ensi n’esaanuuka.+ 7 Yakuwa ow’eggye ali naffe;+Katonda wa Yakobo kye kiddukiro kyaffe. (Seera) 8 Mujje mulabe ebikolwa bya Yakuwa,Mulabe engeri gy’akoze ebyewuunyisa mu nsi. 9 Amalawo entalo mu nsi yonna.+ Amenya emitego gy’obusaale era amenyaamenya amafumu;Ayokya amagaali ag’olutalo.* 10 “Mujeemulukuke mumanye nti nze Katonda. Nja kugulumizibwa mu mawanga;+Nja kugulumizibwa mu nsi.”+ 11 Yakuwa ow’eggye ali naffe;+Katonda wa Yakobo kye kiddukiro kyaffe.+ (Seera)\n^ Era kiyinza okuvvuunulwa, “engabo.”


Ebirungo ebiri mu musomo gwa Ssenga\nLeero (Lwamukaaga) nga October 21, 2017 gwe musomo gwa Ssenga wa Bukedde ogutekeddwa Bukedde famire etwalibwa Vision Group era nga kimanyiddwa nti Ssenga azze afulumira mu lupapula lwa Bukedde buli Lwakubiri okumala emyaka 23, ky’ekifundikwa kya bonna abakola ogwa ssenga mu ggwanga era bwe bumanyirivu obuli mu musomo gwa leero.\nKIGGWA leero osalewo okulemererwa amakaago nga weesubya omusomo gwa Ssenga oba okugabbulula ng’ogenda ku Freedom City weetabe mu musomo ogw’ebyafaayo mu by’omukwano n’amaka.\n* Omukolo gwakutandika ku ssaawa 6:00 era Fagil Monday omukugu mu byenjigiriza n’okugunjula abaana y’ajja okusookawo.\nOno ajja kusomesa ku nkuza y’abaana entuufu era alage n’ensobi ennaku zino abazadde ze bakola mu butanwa ezittattana abaana mu bukulu. Ajja kulambika obuvunaanyizibwa bw’omusajja n’omukazi mu maka, oluvannyuma lw’okukizuula nti abazadde bangi tebamanyi bibasuubirwamu mu maka.\n* Edith Mukisa; Ono kakensa mu by’omukwano era omukugu mu mukwano omusome n’ogwebikolwa. Agenda kusooka asomese ku nsonga enkulu ennyo mu mukwano ey’okubeera omuyonjo obudde bwonna eri omusajja n’omukazi.\n*Oyo agenda kugobererwa ssenga Hamidah Namatovu ataliiko kabuuza mu kumanya omukwano mu ggwanga.\nAgenda kusomesa ku laavu ey’emmizi. Obadde okimanyi nti laavu eyo y’ekuuma ebbugumu ly’omukwano! Okwo Hamidah agenda kukugattirako engeri emmere gy’ekuyamba okuwagala embavu omukwano okugenda mu maaso.\nEmmere eno gy’obuusa maaso bulijjo, Hamidah agenda kujja nayo agikulage n’okugikwatako ogikwateko nga ky’osoma ky’olabako.\nWaliwo omusawo omukugu agenda okusomesa ku ndwadde z’ekikaba bwe ziremesa omukwano okugenda mu maaso, engeri y’okuzeewala wamu n’obujjanjabi obutuufu.\nOmukugu omulala, Joyce Naluggya Tomusange agenda kwogera ku bukodyo obuyamba okutuuka ku lusozi oba entikko mu bakyala n’abaami.\nNoolwekyo abaami abanguwa ennyo okutuuka ku lusozi olwo n’abakyala abatatuukirayo ddala okusingira ddala kano kammwe. Abeetabye mu musomo baakuweebwa omukisa buli omu okubuuza akamusiiwa, era abakugu bajja kukaddamu awo wennyini.\nAbayimbi okuli Carol Nantongo, Maureen Nantume n’abalala bajja kubaawo okubabeesabeesa ng’eno omusomo bwe gukwajja.\nByonna ebyo ku 10,000/- zokka. Buli omu agenda kwanirizibwa ate nga n’ebyokulya n’okunywa mu kizimbe mwebiri.


Bukedde Online - Bannalotale boolesezza emisono ne bacamula abalabi\nBannalotale ba Nateete Kampala, boolesezza emisono ssonsomola ne baleka abalabi nga babanyenyeza mutwe olw'obuyiiya bwe baataddemu\nBano baayambadde mawulire ne banyuma\nBannalotale ab’ettabi ly'e Nateete mu Kampala boolesezza emisono egirese abantu nga bafa enseko bwe babadde basonda ensimbi ez'okuzimbira abayizi ba Busiiro C/U Primary School mu disitulikiti y'e Luuka ebizimbe ate n'okuddaabiriza ebikadde ebiriwo bye bagamba nti biri mu mbeera mbi.\nAbamu ku beetabye mu kwolesa nga balindiridde okusalawo asinze\nSsaalongo Baligaya Mufumbiro eyaliko Pulezidenti w'ekibiina kino yagambye nti, abaana mu ssomero lino bawandiika ku ttaka era nga n'abasomesa kwe babagololera ebikolebwa olw’obutaba na bikozesebwa ng'embaawo okuwandiikibwa wadde ebitabo n’ekkalaamu.\nSsebunnya Kizza (ku kkono) ne Ssaalongo Baligeya ku mukolo.\nSsebunnya Kizza naye eyaliko Pulezidenti w'ettabi lino yagambye nti, okunoonyereza kwe baakola baakizuula ng’essomero lino mu myaka gya 1980 lyafulumyanga abaana abasomye obulungi era nga lyali ku mutindo gwa waggulu kyokka kati lye lisinga okuba obubi mu disitulikiti y'e Luuka n'ebitundu ebiriraanyeewo.\nDamascus Ssali yayambadde yunifoomu ng'alya ebikajjo mu kkubo n'anyumisa\nMike Ssebalu, eyakulembeddemu okusonda ssente zino yawaddeyo 1,000,000/- ng’ayita mu kibiina kye ekya Grand Micro Insurance n'ategeeza nti abantu abatalina busobozi bagwana kudduukirirwa.\nOmuwala eyamyuka ng'ettungulu yayolesezza kwambala bikoola n'acamula abalabi\nYategeezezza nti, essomero lino lyetaaga obukadde obusoba mu 150 okusobola okulizza ku mulembe.\nJohns Kyazze, omukungu mu lotale yawaddeyo 500,000/- ate n'endala ddoola 50 ezaaweereddwayo mukwano gwabwe okuva ebweru w’eggwanga.\nAbamu ku baabadde ku mukolo okusonda ssente\nPulezidenti w'ettabi lino, Florence Kibirango yakubirizza bannalotale okujjumbira omulanga guno era ne yeebaza abaawaddeyo ensimbi.\nEmisono egyayoleseddwa mwabaddemu ennyambala ya ofiisi, ey'ebyemizannyo, ebyambalo ebiyiiye, yunifoomu z'amasomero n'ennyambala ey'ekinnansi.\nOno yayambadde yunifoomu ng'empale ya luwuzi n'ensawo ey'oluwuluttuluzo n'engatto encaafu n'acamula abalabi era ye yawangudde empaka\nAbamu ku baasinze okucamula abantu ye, musomesa wa Lubiri Nnaabagereka eyayambadde empale ng’engatto ncaafu ate ng’ensawo ya luwuzi, ne Damascus Ssali eyabadde n'ensawo ey'oluwuzi ng’ajambadde ku mutwe ate ng’atambula awenyera nga bw'alya n'ekikajjo mu kkubo.\nNateete Kampala Rotary,\nBusiiro CU Primary School,\nSsaalongo Baligaya Mufumbiro,


AMAZIGA! Abazadde 2 battiddwa abaana mu kulwanagana, Poliisi ebakute babitebye – The Bridge Uganda\nPoliisi etandiise okunoonyereza oluvanyuma lw’abazadde 2 okuttibwa abaana baabwe ku byalo eby’enjawulo mu ggoombolola y’e Alito mu disitulikiti y’e Kole akawungeezi k’olunnaku Olwokutaano.\nAbattiddwa kuliko Jimmy Obang myaka 40 ng’abadde mutuuze ku kyalo Barongin ne Mary Acen, 54 nga naye abadde mutuuze ku kyalo Acandyel, bonna mu disitulikiti y’e Kole.\nObang yattiddwa mutabani we Denis Okello myaka 20 nga yamufumise effumu wakati mu kulwanagana.\nCyprian Ocuti, ssentebe wa LCII mu muluka gwe Barongin agamba nti Obang yakomyewo awaka nga yenna atamidde kwe kutandiika olutalo ne famire ye. Aba famire baasobodde okudduka wabula taata Obang yakutte effumu kwe kulumba omwana Dennis Okello mu nnyumba wabula omwana yamusinzizza amaanyi namuggyako effumu namufumita era yafudde bamutwala mu ddwaaliro.\nAte Mary Acen yattiddwa mutabani we Lawrence Owiny, 33 nga yamukubye omuggo ku mutwe olw’obutakaanya awaka.\nDavid Otabong, addumira Poliisi mu disitulikiti y’e Kole agamba nti Owiny akwattiddwa ku misango gy’okutta omuntu era Poliisi etandiise okunoonyereza.


Entambula y'emmeeri ya MV Kalangala ekyuse\nAbaChina balaajanidde Museveni ku bafere\nYagambye nti okubaaniriza ku mbuga ya jjajjaabwe Erisa Wamala Nkoyoyo Kagiri e Matale, ye yali emu ku nteekateeka ez'amaanyi ze yali atandise okuteekamu amaanyi basobole okwegatta n'okukolaganira awamu ngabooluganda oluvannyuma lw'okumala ebbanga ng'abanoonya.\n" Kino tukikoze okutuukiriza n'okumaliriza obweyamo bwa muganda waffe omugenzi Mpalanyi Nkoyoyo obw'okuzza bannyinaffe ne baganda baffe abaali baazaawa. Omukolo guno yaguleka mu nteekateeka era yali agwesunze wabula obulwadde tebwamusobozesa era tukkiriza nti kino bwe kinaggwa omwoyo gwe gunaawummula mirembe." Damalie Nkoyoyo bwe yagambye.\nYategeezezza nga bwe bakoze ekisoboka okuzza obuggya ennyumba eyali ey'omugenzi Kagiri eyali azaala Mpalanyi Nkoyoyo era nga bwe kyali mu ntegeka ze olw'abaganda baabwe abaali bagenda okwanjulwa mu kika.\nYe Erisa Kiwala Nkoyoyo yagambye nti, kya makulu okumanyagana olw'ensonga nti kisobozesa abantu ab'enjawulo okwetegeera nti basibuka mu lulyo lumu, n'okuteekawo omukwano ogw'abooluganda okubaako eky'amakulu ekirabika kye mukola kubanga ensibuko y'obugagga ye famire yo.\n"Ensi okutabanguka mu ngeri etategeerekeka okulaba ng' ab'ekika ekimu bafumbiriganwa, byonna biva ku butamanyagana noolwekyo ensonga y'okumanyagana nkulu mu b'ekika okwewonya amawemukirano ag'engeri ng'eyo.\nOmukolo guno gwakubaawo nga December 29 2018 ku mbuga y'omugenzi Ssaabalabirizi Nkoyoyo gy'asibuka e Matale.\nOmusiguze afudde ne muk'omusajja\nAbantu babiri bafiiridde mu kabenje e Nkozi


Bukedde Online - Ssemaka atiisizza okutta mukazi we lwa kuzaala balongo\nMmotoka ya Poliisi ebadde egobagana n'owa ...\nApoo (ku kkono) n’abaana be. Ku ddyo ye Kamuli.\nSSEMAKA yeeweredde okutta mukazi we lwa kugaana kuggyamu lubuto lwa balongo.\nObutakkanya buno buli wakati wa Nnaalongo Christine Apoo ne bba, Emorut Abunyanga, omukuumi mu kkampuni ya Security Plus, nga batuuze b'e Mbuya Centre Zooni e Nakawa.\nApoo yaddukidde wa Nabakyala wa zooni eno, Grace Kamuli n'amutegeeza nga bba bw'ayagala okumutusaako obulabe olw'okuzaala abalongo nga ye tabetaaga nti era yamudduseeko n'amwerera n'okumutta.\nApoo agamba nti amaze ne bba emyaka 10 nga balina abaana basatu okuli n'abalongo. Agamba nti baali batera okufuna obutakkaanya naye ne babugonjoola kyokka bwe yafuna olubuto lw'abalongo omwaka oguwedde ne buttuka.\nEmurot yamulagira aluggyemu kubanga yali tabaagala kyokka nagaana, nga wano we yatandikira okumukuba. Yaddukira ewa Kamuli eyamusindika ku poliisi y'e Kinnawataka kyokka bwe baayita bba n'agaana okugendayo.\nYagaana okumulabirira mu kiseera ky'olubuto nga bwe bamusasula ssente azimalira mu kirabo kya mwenge. Ensonga yazitwala ku poliisi ya Jinja Road ne bagezaako okuzigonjoola, Emurot n'akkiriza okumulabirira kyokka bwe waayitawo ennaku nga bbiri naddamu okumuyisa obubi.\nAnnyonnyola nti olw'okuba yali talya bulungi, yazaala abaana nga tebannatuka, nga kati baawezezza emyezi naye tebalina buyambi.\nYagambye nti nga June 21, Emurot yakomyewo n'amusaba ssente z'awaka kyokka namutegeeza nga bwatazirina kwe kusalawo okumugoberera mu kirabo ky'omwenge gye yabadde egenze, wabula n'amukubirayo, era aba LC1 n'abatuuze a bebamutaasa.\nYayingira mu nnyumba nayambala engoye ze ez'omulimu n'abategeeza nga bwe yali agenze okufuna emmundu amutte kubanga yali amukooye, bwatyo yasalawo obutasula mu nnyumba nga atya okuttibwa.\nYaddukira ku poliisi ye Kinawataka, kyokka bwe baakubira Emurot yabategeeza nga bwe yali agenze ewaabwe e Komoro - Amuria, n'amugamba anoonye engeri gy'alabiriramu abaana be. Baamuggulako omusango ku SD.REF:19/21/06/2020.\nNnaalongo Christine Apoo\nMbuya Centre Zooni\nYaddukira ewa Kamuli\nNnabaana wange ow'ekisa angobyeko buli musajja\nAbaana bawaabidde kitaabwe okubafumbiza nga bato n'abaanukula nti bamusubya ddiiru


ENNONGOSEREZA MU TTEEKA LYA NSSF, PRESIDENT MUSEVEN ASUUBIRWA OKULISAAKO OMUKONO WIIKI EJJA – CBS FM\nENNONGOSEREZA MU TTEEKA LYA NSSF, PRESIDENT MUSEVEN ASUUBIRWA OKULISAAKO OMUKONO WIIKI EJJA\nNSSF KAADI NGA BWEFAANANA\nOmukulembeze w’eggwanga Yoweri Kaguta Museveni Tibuhaburwa olunaku olw’enkya lwasuubirwa okutegeezebwa ebikwata ku tteeka Lya NSSF erirungamya ekittavu ky’abakozi nga bweryayisibwa palament omwezi oguwedde ,ekiwadde abakozi essuubi nti sabiiti ejja omukulembeze w’eggwanga etteeka lino yandirisaako omukono\nParliament omwezi oguwedde ogwe 11,yayisa ennongosereza mu tteeka Lya Nssf mweyakkiririza abakozi abaterese mu kittavu kino okumala emyaka 10 nga bawezeza emyaka 45 egy’obukulu okufuna ku nsimbi zabwe ebitundu 20%.\nPalament era munnongosereza zeyayisa ,yakkiriza abakozi abaliko obulemu abawezeza emyaka 40 egy’obukulu nga baterese mu kittavu kino okumala emyaka 10 okufuna ku nsimbi zabwe ebitundu 50%.\nKati ensonda zitubuulidde nti olunaku olw’enkya nampala wa gavument mu palament Thomas Tayebwa lwasuubirwa okwanjulira omukulembeze weggwanga ennongosereza zino nga bwezaayisibwa palamenti , president Museven asalewo oba azisaako omukono.\nUsher Wilson Owere ssentebbe w’omukago ogutaba ebibiina by’abakozi agamba nti balina essuubi nti omukulembeze w’eggwanga wakuteeka omukono ku tteeka lino sabiiti ejja ,kubanga byonna ebyakaanyizibwaako mu nsisinkano ezaaliwo nebibiina byabakozi, abantu abakwaatibwaako ekittavu kino n’omukulembeze w’ eggwanga nti byebyo ebyayisibwa palamenti.\nOwere agambye nti okuva etteeka lino lweryayisibwa palament abadde eyogerezeganya neba minister abakwatibwako, ku ngeri gyerinatandika okussibwa mu nkola, nga president amaze okulissaako omukono.\nMu kusooka akulira NSSF yali yategeeza nti singa ensimbi ezo ebitundu 20 ku kikumi ziyisibwa nti zaali zakukosa ekitongole, nti kubanga kyali tekirinawo sente mu mpeke zekyali kigenda okuwa abakozi abo abagwa mumutendera ogwo,kubanga zonna zaali zaasigibwa mu bintu ebivaamu sente zongere kuzaala amagoba.\nWabula oluvannyuma yakkiriza n’agamba nti ekitongole bwekiba kiweereddwa wakiri ebbanga lya myezi mukaaga okukungaanya sente ezo, kibeera kisobola okutuukiriza ebyo ebyayisiddwa mu nnongosereza.